Sembilan kluster baharu dilaporkan
Oleh SITI A'ISYAH SUKAIMI

27 Oktober 2021, 7:17 pm
PUTRAJAYA – Sebanyak sembilan kluster baharu dilaporkan hari ini melibatkan enam kluster tempat kerja serta masing-masing satu kluster pendidikan lain, kumpulan berisiko tinggi dan komuniti.
Kesemua kluster tersebut dilaporkan di Kuala Lumpur, Selangor, Kedah, Perak dan Kelantan, menjadi antara penyumbang kepada kes harian negara yang mencatatkan sebanyak 6,148 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes harian hari ini, sebanyak 21 kes adalah jangkitan import manakala, jumlah kumulatif kes Covid-19 mencecah 2,448,372 kes.
“Terdapat 101 kes (1.6 peratus) adalah kategori tiga, empat dan lima serta 6,047 kes (98.4 peratus) kategori satu dan dua.
“Kes sembuh pula merekodkan sebanyak 7,595 kes dengan keseluruhan kes sembuh daripada Covid-19 sebanyak 2,347,985 kes,” katanya dalam satu kenyataan akhbar di sini hari ini.
Ujarnya lagi, terdapat 563 kes sedang dirawat di Unit Rawatan Rapi dan 292 kes memerlukan bantuan pernafasan. -K!ONLINE


Perak FC sudah bersedia
Oleh AZIZAN HASHIM

27 Oktober 2021, 8:04 pm
IPOH – Pemain muda Perak FC sudah bersedia untuk memikul tugas berat menyaingi pencabar lain dalam kumpulan B pada baki kempen Piala Malaysia 2021 bermula hujung minggu ini.
Keyakinan pengurus pasukan, Rashidi Abdul Rahim itu berdasarkan peningkatan yang ditunjukkan ubi muda Perak sejak kebelakangan ini.
“Ubi muda Perak sudah bersedia untuk menggegar kumpulan B dalam baki empat perlawanan ini dan berdasarkan persembahan semasa tiga perlawanan persahabatan, saya yakin mereka boleh menjayakan misi kami untuk ke suku akhir kali ini, ” katanya.
Rashidi berkata, perubahan corak permainan yang diterapkan oleh jurulatih Shahril Nizam Khalil berjaya membawa kepada peningkatan pasukan.
“Pemain sudah dapat melaksanakan perancangan jurulatih dengan berkesan dan mereka berjaya menampilkan permainan dan menonjokan kualiti serta kematangan diri,” katanya lagi.
Justeru, beliau berharap pemain berupaya mengekalkan momentum mereka apabila turun bertemu Terengganu FC di Ipoh, Sabtu ini.

Pengurus Perak itu berkata, Perak mampu menurunkan barisan terkuat kerana bebas dari kecederaan.
“Tiada masalah kecederaan atau penggantungan. Kita akan turun kesebelasan terbaik nanti,” katanya.-K! ONLINE


Projek pembinaan tandas sekolah terpalit rasuah
Oleh KOSMO!

27 Oktober 2021, 7:17 pm
JAKARTA  –  Suruhanjaya Pemberantasan Rasuah Indonesia  (KPK) akan terus menyiasat  kes rasuah melibatkan projek pembinaan beratus-ratus buah tandas di sejumlah institusi pendidikan di Kabupaten Bekasi lapor portal berita Kompas.com semalam.
Wakil Ketua KPK,  Alexander Marwata berkata, pasukan penyiasat KPK sudah meminta  keterangan sejumlah pihak yang terbabit dengan kes tersebut.
“Betul, kami menerima laporan mengenai kes rasuah ini daripada masyarakat  dan kami sudah membuka kertas siasatan untuk dilakukan verifikasi dan klarifikasi terhadap pihak yang disyaki terlibat,”  kata  Alex di Ibu Pejabat KPK , Jakarta semalam.
Beliau bagaimanapun enggan menyebut nama pihak atau individu yang disiasat oleh agensi antirasuah berkenaan.
“Kami akan mendedahkan dengan lebih terperinci setelah mendapat bukti yang mencukupi nanti,” ujarnya
Menurut pihak berkuasa, kes rasuah tersebut melibatkan projek pembinaan tandas sekolah yang bernilai 98 bilion rupiah (RM28.6 juta). – Agensi


Ibu Sajat tidak seceria dahulu – Aliff Syukri
Oleh KOSMO!

27 Oktober 2021, 6:57 pm
PETALING JAYA – Ibu kepada usahawan kontroversi Muhammad Sajjad Kamaruz Zaman atau lebih dikenali sebagai Sajat berasa sebak mengenangkan keadaan anaknya di negara Australia.
Usahawan terkenal, Datuk Seri Aliff Syukri berkata, ibu Sajat tidak lagi ceria seperti dahulu.
“Mak kau (Sajat) tidak seceria macam selalu, namun mereka selalu sahaja memberitahu tentang perkembangan kau, mereka yang beritahu Sajat dah berada di Australia.
“Anak-anak kau pun sama juga, sering bertanya bila Umi hendak balik, rindu kepada Umi,” katanya menerusi ‘live’ di Instagram bersama Sajat sebentar tadi.
Tambahnya, dia sentiasa mengingatkan Sajat agar sentiasa menjadi diri sendiri dan tidak melakukan sebarang kontroversi yang boleh memakan diri.
“Saya doakan yg terbaik buat Sajat, sentiasa dekatkan diri dengan Allah, selalu buat benda ke arah kebaikan, saya rasa Sajat pun tidak mahu perkara-perkara ini terjadi.

“Sebagai sahabat, saya, isteri sentiasa anggap Sajat sebagai sahabat dunia dan akhirat, jangan dilayan sangat dengan netizen. Semoga Sajat bahagiakan keluarga, kami sentiasa doakan yang terbaik, jangan lupa sembahyang,” ujarnya.
Terdahulu, pada 18 Oktober lalu, Sajat, telah berhijrah ke Australia selepas dipercayai mendapat kelulusan ‘tiket’ kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).
Berita berkaitan: Sajat ‘cerai’ talak tiga dengan Malaysia, bahagia di Australia
Sebelum itu, polis turut mengesahkan Sajat ditahan di sebuah kondominium mewah di Bangkok, Thailand bersama seorang lelaki berperwatakan seperti wanita warganegara tersebut ketika serbuan pihak imigresen Thailand pada 8 September lalu.
Pada 9 September lalu, Sajat didakwa di mahkamah Thailand atas kesalahan berkaitan Imigresen di negara berkenaan dan dibebaskan sehari kemudian dengan jaminan AS$2,000 (RM8,343) yang dibuat oleh seorang warga tempatan.
Kosmo! baru-baru ini, melaporkan Sajat bakal tersenarai dalam kalangan individu muflis di negara ini selepas pemfailan pemiutang dilakukan terhadapnya di Mahkamah Tinggi di sini – K! ONLINE


Padah leka bergambar di air terjun
Oleh EDDY AQMAL MOHAMED HAMIDI

27 Oktober 2021, 6:37 pm
PETALING JAYA – Kegembiraan sekumpulan pemuda melakukan aktiviti riadah mandi di air terjun bertukar tragedi apabila dua daripada mereka terjatuh ketika sedang leka bergambar.
Menerusi satu klip video berdurasi 51 saat yang tular di laman media sosial Facebook sejak semalam, kelihatan kesemua pemuda itu sedang asyik bergambar di kawasan air terjun tersebut.
Kemudian, salah seorang daripada mereka tergelincir dan melanggar seorang lagi rakannya sebelum kedua-duanya terjatuh dari air terjun yang tinggi itu.
Bagaimanapun, tarikh kejadian, lokasi dan keadaan terkini dua orang mangsa terbabit tidak dimaklumkan.
Orang ramai turut memberi pelbagai reaksi terhadap insiden tersebut.
“Sebab itu saya tidak suka tempat-tempat macam ini, kalau nak pergi air terjun pun suka yang santai-santai.

“Biasanya bujang-bujang memang suka tempat-tempat sebegini, bahaya kalau lupa diri macam ini, leka,” kata Yuyon Zuraimee.
“Dah tahu batu dekat air terjun licin naik tinggi buat apa, kan dah jatuh itu entah pecah kepala atau patah tangan kaki ke? kata Pakwetpakwet Pakwetpakwet.
Sementara itu, Mazuki Yaakob berkata, beliau yang pernah merasai pengalaman hampir serupa, mengingatkan orang ramai supaya sentiasa berhati-hati di kawasan air terjun bagi mengelakkan kemalangan yang tidak diingini berlaku.
“Berhati-hatilah di tempat seperti ini, sebab sangat berbahaya, batu berlumut dan licin, jatuh kalau atas batu di bawah itu boleh cedera teruk.
“Saya pernah kena di air terjun Lata Iskandar di Tapah, Perak satu masa dahulu, naik ke atas, kemudian jatuh, nasib baik jatuh di dalam air, kalau atas batu, tidak tahu nak ceritalah,” katanya. – K! ONLINE


Mila Jirin enggan anak terlibat ujian klinikal vaksin Covid-19
Oleh MOHAMMAD SHAHEMY AZMI

27 Oktober 2021, 6:37 pm
PETALING JAYA – Penyanyi dan juga usahawan Mila Jirin melahirkan rasa tidak bersetuju dengan rancangan oleh Menteri Kesihatan, Khairy Jamaluddin bagi menjalankan ujian klinikal vaksin Covid-19 Sinovac terhadap kanak-kanak berusia tiga hingga 11 tahun.
Menerusi satu hantaran yang dimuat naik dalam Instagarmnya, Mila atau nama lengkapnya Norsyarmilla Jirin, 33, meminta maaf kepada Kementerin Kesihatan Malaysia (KKM) kerana sebagai ibu, dia tidak akan bersetuju sekali gus enggan membiarkan anaknya menyertai ujian klinikal tersebut.
“Maaf KKM, kami ibu bapa tidak akan biarkan anak kami sertai ujian (klinikal vaksin Covid-19). Harap maklum,” ujar Mila.
Kata penyanyi yang popular menerusi lagu Persis Mutiara itu lagi, walaupun dia menghalang anaknya daripada menyertai ujian tersebut, Mila menegaskan bahawa dirinya bukan seorang antivaksin.
“Saya bukan antivaksin. Saya sudah pun divaksinasi untuk mencapai imuniti kelompok vaksin. Tetapi untuk kanak-kanak, saya tetap katakan tidak,” jelasnya.
Menjengah dalam ruangan komen, ramai pengikutnya turut bersetuju dengan keputusan yang dibuat oleh Mila bagi menghalang anak-anak dijadikan ujian klinikal vaksin Covid-19.

“Kenapa anak kami kena jadi ujikaji? Ingat anak kami tidak ada nilai ke?” kata seorang pengikutnya.
“Cukuplah kami ibu bapa yang divaksin mendapat kesan sampingan. Saya tidak sanggup bila anak-anak yang masih kecil menanggung derita selepas divaksin,” kata seorang lagi pengikutnya.
Semalam kerajaan mengumumkan bahawa Malaysia terpilih bagi menjalankan kajian klinikal Fasa 3 vaksin Covid-19 Sinovac keluaran syarikat China dengan sasaran kanak-kanak bawah usia 12 tahun.
Kajian klinikal Fasa 3 itu akan bermula akhir bulan ini di 10 lokasi, meliputi lapan kemudahan bawah Universiti Malaya dan Universiti Teknologi Mara (UiTM). – K! ONLINE


Nak jadi ‘grammar Nazi’, jangan malukan orang – Joe Flizzow
27 Oktober 2021, 7:31 pm
PETALING JAYA – “Kalau betul nak jadi ‘grammar Nazi’ (gemar mengkritik tatabahasa orang lain terutama bahasa Inggeris), janganlah memalukan orang.”
Itu pesanan penyanyi rap tersohor, Joe Flizzow atau nama lengkapnya, Johan Ishak tentang perangai jelek segelintir mereka yang mahir berbahasa Inggeris apabila berdepan orang lain yang tidak fasih bahasa tersebut.
Kata pelantun lagu Havoc itu, dia yang selesa berkomunikasi dalam bahasa Melayu dan Inggeris dalam kehidupan seharian mengakui masih melakukan kesilapan tatabahasa terutama dalam soal penulisan lirik lagu.
“Saya dibesarkan oleh ibu bapa yang pernah bekerja sebagai penulis. Ibu saya akan selalu memperbetulkan kesalahan bahasa saya.
“Disebabkan saya selalu dengar lagu hip hop, kadang-kadang struktur bahasa dalam lagu yang saya tulis banyak silap. Ibu tegur tapi saya tak pernah rasa tersinggung,” kata Joe, 42, kepada Kosmo! Online.
Ujar anak kepada bekas penyampai berita TV3, Ishak Nengah itu, dia mempunyai pendekatan tersendiri untuk menegur sesiapa sahaja kenalannya yang melakukan kesalahan bahasa terutama dalam bahasa Inggeris.

“Kadang-kadang staff saya buat kesilapan bahasa Inggeris, saya betulkan tapi ‘tarik tepi’ (tegur secara peribadi).
“Saya tegur sebab saya taknak mereka buat kesilapan yang sama. Kalau kesilapan itu dilakukan sekali atau dua kali dan terus dilakukan, tarik tepi dan betulkan.
“Sama juga kalau saya nak belajar bahasa baharu. Saya rasa saya tak segan apabila ditegur,” katanya lagi.
Joe berkata demikian pada majlis pelancaran aplikasi SOLS Edu yang menawarkan program pembelajaran yang merangkumi kemahiran Asas Bahasa Inggeris Untuk Pekerjaaan (Work Essential English) semalam.
“Bahasa Inggeris adalah bahasa antarabangsa yang memberi banyak manfaat kepada semua. Baru-baru ini, saya ada membuat bersiaran langsung (live) Instagrammbersama Tengku Iman dan Alyph dalam bahasa Inggeris.
“Menerusi ruangan komen boleh dikatakan ramai peminat meminta saya berkomunikasi dalam bahasa Malaysia. Insiden itu sedikit sebanyak membuatkan saya sedar mereka ingin belajar bahasa Inggeris,” katanya. – K! ONLINE


Lelaki paku bunga pada kubur
Oleh KOSMO!

27 Oktober 2021, 8:00 pm
JAKARTA – Aksi seorang lelaki yang memaku kuntuman bunga pada sebuah kubur menjadi tular di media sosial baru-baru ini, lapor laman Suara.com semalam.
Menurut pengguna TikTok yang bernama @simonherli itu, tujuannya berbuat begitu adalah kerana berang bunga yang diletakkan di kubur itu sering hilang kerana dicuri.
“Bunga yang hilang dicuri di tanah perkuburan sering terjadi ya,” demikian kapsyen yang dimuat naik bersama video tersebut.
Dalam video tersebut, lelaki itu dilihat membawa sejambak bunga matahari dan berniat untuk meletakkan ia di kubur bapanya.
Setibanya di kubur tersebut, dia kemudian menanamkan tangkai bunga matahari tersebut ke dalam tanah dan turut memaku tangkainya ke dalam kubur.
“Semoga bunga ini tidak hilang lagi. Jika hilang sekali pun, semoga diberikan keberkatan kepada individu yang mengambilnya,” kata lelaki itu.

Netizen yang melihat video tersebut kemudiannya berkongsi pendapat menerusi ruangan komen.
“Saya juga pernah alami situasi sama. Bunga saya telah diambil dan digunakan oleh pelaku untuk mengambil gambar dengan ahli keluarganya. Dia kemudiannya meminta maaf,” tulis seorang netizen.
“Sepatutnya anda memasang stesen televisyen tertutup (CCTV),” tulis seorang netizen lain. – AGENSI


Belanjawan 2022 perlu perkasa pembangunan wanita
Oleh MOHD RIDZAUDDIN ROSLAN

27 Oktober 2021, 7:06 pm
PETALING JAYA- Belanjawan 2022 yang akan dibentangkan Jumaat ini di Dewan Rakyat diharap dapat memberi tumpuan terhadap pemerkasaan wanita dalam usaha memulihkan kemajuan negara.
Ketua Penerangan Wanita UMNO, Datuk Norshida Ibrahim berkata, kerajaan juga tidak boleh menafikan sumbangan wanita dalam sektor ekonomi khususnya pekerjaan yang memberi impak besar terhadap perkembangan ekonomi negara.
“Jadi, Belanjawan Keluarga Malaysia 2022 perlu melihat aspek untuk membahagiakan wanita dengan meliputi tiga aspek iaitu ekonomi, kepimpinan dan sosial.
“Oleh itu, kami mencadangkan kerajaan untuk melihat semula cadangan penubuhan pusat transformasi usahawan wanita di setiap negeri dengan menggunakan model holistik PASARNITA,” katanya dalam kenyataan di sini hari ini.
Katanya, PASARNITA menawarkan ruang niaga dan melebarkan jaringan perniagaan wanita selain menyediakan khidmat nasihat keusahawanan dan mempamerkan produk serta jenama.
“Kerajaan juga perlu memudah cara proses pemerolehan pinjaman golongan ‘wanita tunggal’ dengan memberi kebenaran menggabung pendapatan dengan adik-beradik atau ibu bapa yang layak.

“Pihak kerajaan juga perlu menggerakkan usaha menyokong secara serius dan bersepadu menggalakkan wanita menjana pendapatan kedua dengan memudahkan syarat pinjaman mikrokredit untuk usahawan wanita yang menjalankan perniagaan separuh masa,” ujarnya. -K! ONLINE


Chong Wei jadi Duta Pelancongan Sabah
Oleh IVAN AMIRUL

27 Oktober 2021, 5:38 pm
KOTA KINABALU – Pelantikan bekas pemain badminton nombor satu dunia, Datuk Lee Chong Wei selaku Duta Pelancongan Sabah dilihat mampu melonjakkan kembali industri pelancongan di negeri berkenaan.
Menteri Pelancongan, Kebudayaan dan Alam Sekitar Sabah, Datuk Jafry Ariffin berkata, Chong Wei adalah seorang ikon yang mempunyai pengikut tersendiri di seluruh dunia.
“Kita percaya menerusi pelantikan ini, beliau mampu mempromosikan pelancongan Sabah sebagai destinasi pilihan pelancong dalam dan luar negara.
“Hal ini penting berikutan kita sedang dalam proses pemulihan pelancongan serta ekonomi yang terjejas ekoran penularan wabak Covid-19,” katanya ketika ditemui media selepas Majlis Penyampaian Sijil Lantikan Sebagai Duta Pelancongan Sabah.
Dalam pada itu, Jafry menyatakan kerajaan negeri juga bercadang untuk menubuhkan Akademi Datuk Lee Chong Wei dalam usaha meningkatkan keupayaan bidang sukan khususnya badminton di Sabah.
“Saya bersama rombongan kementerian sudah membawa beliau membuat kunjungan hormat kepada Ketua Menteri Sabah, Datuk Hajiji Noor dan antara perbincangan termasuklah berkaitan penubuhan Akademi Datuk Lee Chong Wei.

“Ia dilihat mampu memberi kesan positif kepada rakyat dan bidang sukan terutama badminton di negeri ini. Selain itu, akademi terbabit turut mampu dijadikan pusat latihan pemain luar negara sekaligus membantu industri pelancongan Sabah,” katanya.
Sementara itu, Chong Wei menyatakan keterujaanya apabila dilantik selaku Duta Pelancongan Sabah bagi tempoh Oktober 2021 sehingga Disember 2022. – K! ONLINE


Didenda lebih 9 kali ganda nilai suapan
Oleh NORHAYATI YAHAYA

27 Oktober 2021, 5:32 pm
SHAH ALAM – Tindakan seorang bekas pemotong bekalan elektrik menerima rasuah RM650 agar tidak memotong bekalan elektrik dua buah rumah, tahun lalu membawa padah apabila didenda lebih sembilan kali ganda nilai suapan oleh Mahkamah Sesyen hari ini.
Muhammad Syauqi Mohammad Kamil, 27, didenda RM6,000 selepas mengaku bersalah di hadapan Hakim Rozilah Salleh.
Mahkamah turut memerintahkan penjara enam bulan sekiranya gagal membayar denda itu. Tertuduh membayarnya.
Rozilah dalam penghakiman menasihatkan Muhammad Syauqi supaya berubah dan menjadikannya sebagai hikmah agar menjadi orang yang berguna pada masa akan datang.
“Saya percaya mak kamu kecewa dengan kamu, saya percaya kamu juga kecewa dengan diri kamu.
“Walaupun suapan 50 sen atau RM1 itu juga merupakan satu kesalahan yang sangat serius yang jika tidak dikawal akan menjadi barah dalam hidup kita,” katanya.

Muhammad Syauqi didakwa telah diberikan rasuah berjumlah keseluruhan RM650 daripada dua individu melalui akaun simpanan bank sebagai dorongan untuk tidak memotong bekalan elektik masing-masing di rumah yang disewa individu terbabit di Jalan Hijau Pelangi U9/55, Cahaya SPK, Seksyen U9, dekat sini.
Dia didakwa melakukan kesalahan-kesalahan itu di cawangan sebuah bank di Setia Alam pada 8 dan 9 Januari 2020. – K! ONLINE


Sumpah! Aina tak percaya
Oleh SAIRUL ZAMRI MISRANI

27 Oktober 2021, 6:30 pm
SEBUT sahaja nama Aina Abdul, pasti semua tahu akan kekuatan dan keunikan vokal miliknya yang tiada pada orang lain.
Tak perlu diperkenalkan lagi siapa identiti penyanyi yang bakatnya dicungkil menerusi program realiti, Mentor Legend beberapa tahun lalu itu.
Berilah apa sahaja genre lagu waima berbahasa Melayu mahupun Inggeris, pasti akan dibawanya dengan penuh penghayatan dan menusuk kalbu.
Mengorak langkah dan melakar fenomena menerusi lagu ‘berhantu’ Sumpah tiga tahun lalu, nama Aina Abdul kini kian meniti di bibir peminat muzik.
Pun begitu, populariti yang melambung dirinya ketika itu tetap ada terselit cerita tidak enak.
PENYANYI berusia 28 tahun ini enggan menoleh ke belakang dan berjanji akan terus mengukuhkan jenamanya sebagai anak seni pada masa hadapan. – Foto FAUZI BAHARUDDIN
Semuanya gara-gara, lagu yang merupakan ciptaan sepenuhnya Aina atau nama sebenarnya Nurul Aina Abdul Ghani tersebut tidak semena-mena menjadi subjek kontroversi apabila didakwa memberi gambaran negatif terhadap pesakit dan penderita skizofrenia.

Tidak setakat itu, naskhah berkenaan sekali lagi menjadi perbualan dan menimbulkan kekecohan apabila persembahan Aina menerima kritikan dek lagu yang dibawanya ketika bertanding di pentas Anugerah Juara Lagu ke-34 (AJL34) tahun lalu dikatakan mengangkat tema bunuh diri.
Pun begitu, apa pun dugaan yang mendatang dan menimpa sedikit pun tidak pernah mematahkan semangat Aina untuk terus mengukuhkan dirinya dalam industri.
AINA menganggap peluang keemasan untuk menyanyi di pentas berprestij Istana Budaya pada 6 November depan ibarat mimpi baginya sejak bergelar penyanyi beberapa tahun lalu.
Penghormatan
Meneruskan perbualan, penyanyi yang turut popular menerusi lagu Semalam itu memberitahu, impiannya untuk bergelar penyanyi sebenarnya sudah lama iaitu sejak di bangku sekolah lagi.
Perlahan-lahan dia mencipta nama. Dahulu terasing, kini dia berdiri selaku salah seorang penyanyi wanita berkaliber.
Siapa sangka, jalannya menggapai impian bergelar penyanyi dipermudahkan meskipun terpaksa meredah banyak rintangan dan onak duri.
Lebih manis, impian dan angan-angannya untuk menyanyi di pentas berprestij seperti Istana Budaya yang ditanam sejak tamat zaman persekolahan akhirnya tertunai.
Aina diberi peluang keemasan untuk membuat persembahan di sana kelak.
“Sumpah saya memang terkejut dan tidak pernah sangka dengan peluang keemasan yang diberikan ini.
“Saya akui masih hijau dan baharu dalam bidang nyanyian. Peluang seperti ini bukan semua orang dapat lebih-lebih lagi bagi yang masih hijau seperti saya.
“Dulu hanya angan-angan, sekarang tak sangka dapat peluang buat persembahan di pentas berprestij negara. Rasa macam mimpi pun ada,” katanya kepada HibGlam ketika ditemui baru-baru ini.
Kongsi penyanyi berusia 28 tahun itu lagi, peluang yang diberikan untuknya menjayakan Konsert Patriotik Tanah Airku bersama beberapa nama besar lain ibarat satu penghormatan buat diri serta kerjaya seninya.
AINA mengakui tiada niat untuk menunjuk-nunjuk atau riak membeli mikrofon berharga puluhan ribu ringgit baru-baru ini
Menunjuk-nunjuk
Tutup cerita tentang persembahan, Aina baru-baru ini turut menjadi bahan bualan selepas membeli sebuah mikrofon mencecah harga puluhan ribu ringgit demi kerjayanya.
Akui penyanyi bersuara ‘full-lyric soprano’ itu, dia sanggup berhabis dan mengumpul duit untuk membeli mikrofon idamannya menggunakan wang hasil titik peluhnya menyanyi.
Jelas Aina, dia mula menyimpan sejak tiga tahun lalu. Menerusinya, dia berjaya membeli mikrofon berwarna biru yang ditempah khas.
“Saya mula kumpul duit sejak melancarkan lagu Sumpah. Saya memang dah lama idam untuk ada mikrofon sendiri.
“Sebab tengok Taylor Swift dan Datuk Seri Siti Nurhaliza, mereka ada mikrofon sendiri. Jadi tak salah kalau saya pun nak ada satu. Lagipun untuk kegunaan kerja juga,” ujar Aina.
Katanya, pencapaian tersebut membuatkan dia terinspirasi untuk melakukan persembahan dengan lebih baik selepas ini.
Pada masa sama, Aina berkata, dia langsung tiada niat untuk menunjuk-nunjuk apatah lagi bersikap riak.
PELANTUN lagu Sumpah ini mengakui terpaksa melantik pelatih peribadi dalam usaha menurunkan sedikit berat badannya untuk kecergasan dan stamina berkekalan.


Tiga lelaki Myanmar seludup masuk 199 PATI dipenjara
Oleh MOHD. RAFIE AZIMI

27 Oktober 2021, 5:11 pm
ALOR SETAR – Tiga lelaki Myanmar dihukum penjara dua tahun oleh Mahkamah Tinggi di sini hari ini selepas mereka mengaku bersalah atas pertuduhan menyeludup masuk seramai 199 pendatang asing tanpa izin (PAT) warga Myanmar pada tahun lalu.
Ketiga-tiga tertuduh iaitu Muhammed Ishaq, 50; Enamullah, 28, dan Zubair, 19, membuat pengakuan itu sebaik pertuduhan terhadap mereka dibacakan di hadapan Pesuruhjaya Kehakiman, Mahazan Mat Taib.
Mengikut kertas pertuduhan, mereka yang merupakan kru bot didakwa melakukan kesalahan itu dengan menggunakan sebuah bot berwarna kelabu tanpa nombor pendaftaran di Pantai Teluk Nibong Sirat, Langkawi dekat sini kira-kira pukul 9 pagi, 5 April 2020.
Kesemua 199 PATI tersebut terdiri daripada etnik Rohingya berusia antara empat hingga 47 tahun.
Pendakwaan dilakukan Timbalan Pendakwa Raya, Mohammad Hazwan Helmi Mohd. Zainol mengikut Seksyen 26J Akta Anti Pemerdagangan Orang dan Antipenyeludupan Migran 2007 yang dibaca bersama Seksyen 34 Kanun Keseksaan manakala semua tertuduh tidak diwakili peguam. – K! ONLINE


Penarik beca didakwa amang seksual dua anak kembar
Oleh DIYANATUL ATIQAH ZAKARYA

27 Oktober 2021, 5:01 pm
MELAKA – Seorang penarik beca warga emas didakwa di Mahkamah Sesyen di sini hari ini atas pertuduhan melakukan amang seksual dan menunjukkan video seks terhadap dua anak perempuan kembarnya, sejak April lalu.
Tertuduh yang berusia 65 tahun bagaimanapun mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Hakim Maziah Joary Mohd. Tajudin.
Mengikut pertuduhan pertama, tertuduh didakwa melakukan amang seksual fizikal dengan cara menggeselkan kaki ke paha salah seorang anak kembarnya berumur 16 tahun lima bulan di sebuah rumah di Pulau Gadong dalam daerah Melaka Tengah kira-kira pukul 10 pagi pada 6 Jun 2021.
Dalam pertuduhan kedua, tertuduh didakwa telah memeluk seorang lagi anak kembarnya berusia 16 tahun lima bulan kira-kira pukul 8 malam pada keesokkan harinya sambil menggosok tangan, badan dan pinggul mangsa.
Bagi kedua-kedua kesalahan itu, tertuduh didakwa mengikut Seksyen 14(a) Akta Kesalahan-kesalahan Seksual Terhadap Kanak-kanak 2017 yang memperuntukkan hukuman penjara maksimum 20 tahun dan boleh dikenakan sebat.
Tertuduh juga didakwa telah melakukan amang seksual bukan fizikal dengan menunjukkan video lucah di dalam telefon bimbit terhadap kedua-dua mangsa sama pada pertengah bulan April dan Mei di kediaman sama.

Sabit kesalahan tertuduh boleh dikenakan hukuman penjara sehingga 20 tahun dan boleh dikenakan sebat mengikut Seksyen 15(e) Akta Kesalahan-kesalahan Seksual Terhadap Kanak-kanak 2017.
Dalam prosiding berasingan, tertuduh turut didakwa di Mahkamah Majistret atas pertuduhan memiliki sebuah telefon bimbit jenama Samsung Galaxy A11 yang mengandungi rakaman video lucah dan didakwa mengikut Seksyen 292 Kanun Keseksaan.
Sabit kesalahan, warga emas berkenaan boleh dikenakan hukuman penjara maksimum tiga tahun atau dengan denda atau kedua-duanya sekali.
Terdahulu, pendakwaan dikendalikan Timbalan Pendakwa Raya Anis Wahidah Mohamad, manakala tertuduh diwakili Peguam Andrew Lourdes.
Mahkamah kemudian membenarkan tertuduh diikat jamin sebanyak RM14,000 bagi kesemua pertuduhan dan menetapkan tarikh 29 November depan bagi pertuduhan di Mahkamah Sesyen manakala 30 November di Mahkamah Majistret.
Tertuduh kemudian membayar jaminan tersebut. – K! ONLINE


Kon Yeow, Exco Pulau Pinang terima suntikan dos penggalak
Oleh MOHD SYALMIZI HAMID

27 Oktober 2021, 5:27 pm
GEORGE TOWN – Ketua Menteri, Chow Kon Yeow menerima suntikan dos penggalak vaksin Covid-19 di Hospital Pulau Pinang di sini hari ini.

Turut menerima suntikan ialah Speaker Dewan Undangan Negeri, Datuk Law Choo Kiang; Setiausaha Kerajaan Negeri, Datuk Seri Abdul Razak Jaafar dan barisan Exco.

Kon Yeow dalam kenyataan hari ini berkata, setakat semalam, seramai 7,808 individu di negeri ini telah menerima dos penggalak berkenaan.

Menurutnya, janji temu juga telah mula diberikan kepada mereka yang layak menerusi aplikasi MySejahtera bagi mendapatkan suntikan di pusat-pusat pemberian vaksin membabitkan 46 klinik swasta dan lapan hospital swasta.

“Manakala dalam tempoh sama bagi Program Imunisasi Covid-19 Kebangsaan Remaja, pencapaian untuk suntikan dos pertama adalah 89.7 peratus dan lengkap dua dos 75 peratus.

“Dalam usaha mempertingkatkan kadar vaksinasi, Kerajaan Negeri bersama Jabatan Kesihatan Negeri, Jabatan Pendidikan Negeri dan Jabatan Hal Ehwal Agama Islam Negeri Pulau Pinang menggunakan pelbagai pendekatan antaranya ziarah cakna, panggilan individu serta promosi kesihatan menerusi Persatuan Ibu Bapa dan Guru,” katanya. – K! ONLINE


Anak nama Always sebab ibu bapa pencinta bahasa
Oleh KOSMO!

27 Oktober 2021, 6:29 pm
JAKARTA – Seorang pengguna TikTok baru-baru ini menjadi tular di media sosial kerana mendedahkan dirinya memiliki  nama yang begitu unik, lapor laman Suara.com.
Menurut pengguna dengan nama samaran @Superjoyul itu, dia memaklumkan bahawa nama sebenarnya adalah ‘Always’.
Namun, netizen yang membaca kenyataan tersebut tidak mempercayainya dan meminta dia menyertakan bukti yang berupa sijil kelahirannya.
Wanita itu kemudian memuat naik foto sijil kelahirannya yang memaparkan nama penuhnya adalah ‘Always Innovation’.
Netizen yang membaca hantaran tersebut kemudian meninggalkan pelbagai reaksi dan pendapat menerusi ruang komen.
“Mungkin kedua ibu dan bapanya pencinta bahasa Inggeris,” kata seorang netizen.

“Nama anda sangat unik,” kata seorang netizen lain.
Video tersebut telah ditonton lebih 1.2 juta kali dengan lebih 191,000 tanda suka. – AGENSI


Selepas Swiss, Ebit ke Disneyland Paris pula
Oleh MOHD RIDZAUDDIN ROSLAN

27 Oktober 2021, 5:14 pm
PETALING JAYA- Penceramah terkenal, Ebit Lew meneruskan jelajah percutiannya bersama keluarga di bumi Eropah dengan mengunjungi Taman Tema Disneyland Paris yang terletak di Perancis hari ini.
Menerusi perkongsian Ebit di Facebook rasminya, beliau menjelaskan menyambung perjalanan ke Paris bagi membawa isteri dan anak-anaknya untuk ke Disneyland.
“Alhamdulillah, syukur terus sambung jalan bawa bidadari dan anak-anak ke Disneyland Paris.
“Dunia sementara, akhirat selamanya. Satu hari kita dah tiada, doa anak-anak ialah anugerah Allah yang terbesar, berilah masa untuk anak-anak” tulisnya.
Katanya, bagi anak-anak cinta ialah masa dan ia akan berlalu.
“Tetapi kenangan bersama mereka akan menjadi amal dan pahala di akhirat nanti. Menggembirakan keluarga sunnah baginda.

“Gembirakanlah mereka dengan berbual dan makan bersama, mendengar cerita mereka, semoga menjadi asbab kebaikan,” katanya.
Kosmo! Online sebelum ini melaporkan Ebit membawa isteri dan anak-anak bercuti di Switzerland selepas mendapat kebenaran kerajaan untuk merentas negara dan memenuhi semua syarat ditetapkan pihak berkuasa. -K! ONLINE


Ibu tunggal cuai didenda RM 9,000
Oleh NUZULSHAM SHAMSUDDIN

27 Oktober 2021, 5:58 pm
KUALA LUMPUR – Akibat cuai menjaga anak kandung lelakinya hingga mengalami kesan melecur di bahagian lengan dan bawah ketiak kanak-kanak itu, seorang ibu tunggal didenda RM9,000 oleh Mahkamah Sesyen di sini hari ini.
Hakim Izralizam Sanusi menjatuhkan hukuman itu ke atas peniaga barangan kosmetik dalam talian berusia 26 tahun tersebut selepas dia menukar pengakuan kepada bersalah pada hari pertama perbicaraan kes itu hari ini.
Mahkamah turut memerintahkan wanita berusia itu menjalani hukuman penjara sembilan bulan sekiranya dia gagal membayar denda itu. Tertuduh membayar senda berkenaan.
Pada masa sama wanita itu turut diperintahkan bon berkelakuan baik selama tiga tahun tanpa cagaran mengikut Seksyen 31(2)(a) Akta Kanak-Kanak 2001.
Tertuduh didakwa sebagai ibu kandung kepada seorang kanak-kanak lelaki berusia setahun tujuh bulan telah berlaku cuai sehingga mendatangkan kecederaan di bahagian lengan kanan dan kiri serta di bawah ketiak sebelah kanan.
Kesalahan itu didakwa dilakukan di sebuah rumah di Setapak di sini pada bulan Disember 2020 mengikut Seksyen 31(1)(a) Akta Kanak-Kanak 2001 dan boleh dihukum di bawah seksyen sama yang membawa hukuman denda maksimum RM50,000 atau penjara hingga 20 tahun atau kedua-duanya.

Terdahulu Timbalan Pendakwa Raya Muhammad Aiman Azahan memohon hukuman setimpal berbentuk pengajaran terhadap tertuduh supaya dapat memberi mesej kepada masyarakat yang mana kesalahan yang dilakukan serius.
“Dalam kes ini, mangsa mengalami kecederaan melecur bukanlah disebabkan kemalangan atau  tidak disengajakan tetapi ia disengajakan oleh kecuaian tertuduh. Berdasarkan fakta kes yang telah diakui tertuduh, keadaan mangsa semasa diambil oleh pengadu berada dalam keadaan trauma dan takut semasa tertuduh menjaga mangsa (ketika kejadian),” kata Muhammad Aiman.
Bagaimanapun, peguam Zulkifli Awang yang mewakili tertuduh memohon hukuman denda yang ringan dengan alasan anak guamnya telah insaf serta perlu menjaga keluarganya.
“Anak guam saya perlu menanggung ibu bapanya yang sudah tua dan dia harus mencari nafkah,” katanya.
Mengikut fakta kes,  pada hari kejadian pengadu yang merupakan bapa kandung kanak-kanak itu, telah menghantar mangsa ke rumah tertuduh.
Semasa pengadu mengambil anaknya, dia mendapati ada kesan melecur di lengan kiri dan kanan serta bawah ketiak kanak-kanak itu malah mangsa juga berada dalam ketakutan.
Sangsi dengan keadaan itu, pengadu kemudian bertanya kepada tertuduh namun wanita itu memaklumkan dia tidak tahu mengenai kesan lecur tersebut.
Mangsa kemudian dibawa ke hospital untuk mendapatkan rawatan dan hasil pemeriksaan mendapati kesan melecur di bawah ketiak dan luka di bahagian belakang kedua-dua belah tangan mangsa serta kesan lecetan pada bahagian belakang badan kanak-kanak itu. – K! ONLINE


Sorok minuman keras dalam kontena
Oleh IVAN AMIRUL

27 Oktober 2021, 5:21 pm
KOTA KINABALU – Pasukan Gerakan Am (PGA) Tiger Platon Batalion 16 serta cawangan perisikan Ibu Pejabat Briged Sabah merampas 1,890 karton minuman keras jenama Cool Beer disyaki tidak bercukai bernilai RM475,883 dalam operasi Op Kontraban di Taman Perindustrian Kota Kinabalu (KKIP) Timur kelmarin.
Dalam operasi sekitar pukul 10 malam itu, pasukan operasi mengesan sebuah kontena yang ditinggalkan bersama sebuah lori treler dalam keadaan berkunci tanpa penjaga.
Komander Briged PGA Sabah, Senior Asisten Komisioner Abdul Rani Alias berkata, selepas pemerhatian selama tiga jam, pasukan operasi kemudiannya melakukan serbuan dan membuka kontena berkenaan untuk pemeriksaan.
“Pemeriksaan ke atas kontena sepanjang 12 meter terbabit menemui 1,890 karton minuman keras jenama Cool Beer dipercayai tiada bercukai.
“Semua minuman keras berkenaan kemudiannya dirampas dan dibawa balik ke Ibu Pejabat Polis Daerah (IPD) Kota Kinabalu untuk tindakan lanjut,” katanya ketika dihubungi hari ini.
Mengulas lanjut, Abdul Rani menyatakan jumlah keseluruhan rampasan termasuk lori treler dan kontena dianggarkan bernilai RM595,833 berdasarkan harga pasaran semasa dan siasatan lanjut dijalankan mengikut Akta Kastam 1967. – K! ONLINE


Minum air banyak bukan penentu buah pinggang selamat
Oleh MOHD RIDZAUDDIN ROSLAN

27 Oktober 2021, 3:56 pm
PETALING JAYA- Petua dikongsikan oleh rata-rata peniaga produk kecantikan mahupun kesihatan yang meminta pengguna untuk minum air dalam kuantiti banyak bagi melindungi buah pinggang disifatkan sebagai kurang tepat.
Sebaliknya, buah pinggang seseorang pengguna yang mengamalkan produk kecantikan bagi tujuan pemutihan dan sebagainya boleh menjadi rosak walaupun selepas meminum air putih dalam kuantiti banyak setiap hari.
Perkara itu didedahkan Pakar Perunding Perubatan dan Pakar Nefrologi Hospital Putrajaya, Dr. Rafidah Abdullah menerusi perkongsian di laman TikToknya dengan menjelaskan meminum air bukan penyelamat kepada masalah kerosakan buah pinggang.
“Saya bila dengar, minum air banyak boleh elak rosak buah pinggang, terutamanya nasihat daripada penjual produk, apa nak buat ramai percaya dan terpedaya.
“Jadi, buah pinggang tetap akan rosak ya kalau ambil produk, tidak kira berapa banyak air diminum,” katanya.
Sementara itu, video dikongsikan Dr. Rafidah di TikToknya mendapat lebih daripada 11,900 tanda suka selain menerima lebih daripada 500 komen balas.

Rata-rata pengguna media sosial turut dilihat bersetuju dengan kenyataan tersebut malah ada daripada mereka berkongsi pengalaman mengenai kerosakan buah pinggang ekoran daripada pengambilan produk.
“Betul waktu saya hantar suami dialisis, saya ada dengar seorang yang sihat dan aktif pun boleh mengalami kerosakan buah pinggang akibat pengambilan produk kesihatan,” kata @dzeli1.
“Ada kawan saya dulu dia gemuk, dia amalkan jus kurus, tiga tahun lepas itu, dia kena kanser usus, sangat kurus kini, hari-hari menangis sebab sakit,” cerita @Ayra.
“Macam saya doktor,ambil pil kurus, memang kurus dengan cepat, tak sampai enam bulan kena serangan jantung, sedangkan saya atlet di sekolah,” kongsi @mooniera. -K! ONLINE


Sidang kemuncak IMT-GT rangka dasar pulih ekonomi serantau
27 Oktober 2021, 3:59 pm
PETALING JAYA – Gagasan Kerjasama Segitiga Pertumbuhan Indonesia Malaysia Thailand (IMT-GT) akan mengadakan Sidang Kemuncak Kali ke-13 secara maya esok.
Sidang itu akan dihadiri Perdana Menteri, Datuk Seri Ismail Sabri Yaakob selaku pengerusi semasa IMT-GT; Presiden Republik Indonesia, Presiden Joko Widodo dan Perdana Menteri Thailand, Prayut Chan-o-cha.
Pengerusi IMT-GT, Tan Sri Rozali Ismail berkata, program itu bertujuan memperkukuhkan permuafakatan dan rangka kerjasama sosio-ekonomi tiga negara serantau yang diasaskan sejak 28 tahun yang lalu selari dengan semangat permuafakatan ASEAN.
Katanya, beliau mengharapkan keberhasilan daripada sidang yang mampu merangka dasar dan program pemulihan ekonomi serantau dengan pantas dan cekap.
“Pelan Pembangunan Wilayah IMT-GT yang dizahirkan melalui Kerangka Pelaksanaan ‘(Implementation Blueprint)’ 2017-2021 telah terjejas dengan ketara kesan akibat pandemik Covid-19.
“Sehubungan itu, Majlis Bersama Perniagaan Malaysia bersama-sama komuniti perniagaan umumnya mengharapkan sidang kali ini dapat mengambil ketetapan dalam menggerakkan dasar-dasar serta program yang pantas bagi memulihkan ekonomi.

“Selain itu, ia diharap dapat meneroka bidang-bidang keutamaan yang berimpak tinggi serta meningkatkan keyakinan komuniti perniagaan untuk membuat pelaburan semula dalam sektor-sektor ekonomi yang terjejas teruk,” katanya dalam satu kenyataan di sini hari ini.
Jelasnya, beliau optimis pemimpin-pemimpin negara IMT-GT akan bersepakat untuk meningkatkan inisiatif vaksinasi di negara masing-masing dan bersedia untuk membuka ekonomi, sempadan dan perjalanan rentas negara dalam tempoh terdekat bagi memulihkan sektor-sektor yang terjejas teruk.
“Matlamat terakhir daripada inisiatif tersebut adalah pemulihan sektor ekonomi mikro, kecil dan sederhana yang juga merupakan 90 peratus daripada komuniti perniagaan keseluruhannya,” ujarnya. – K! ONLINE


TDM bayar perkongsian keuntungan RM1.87 juta kepada LTAWNT
Oleh MOHD AZLI ADLAN

27 Oktober 2021, 4:40 pm
KUALA TERENGGANU – Kumpulan TDM Berhad yang merupakan anak syarikat kerajaan negeri Terengganu melunaskan pembayaran perkongsian keuntungan usaha sama berjumlah RM1.87 juta kepada Lembaga Tabung Amanah Warisan Negeri Terengganu (LTAWNT).
Pengarah Eksekutif TDM, Najman Kamaruddin, berkata, pembayaran tersebut merupakan keuntungan usaha sama terhadap ladang kelapa sawit seluas 1,336 hektar di Air Putih, Kemaman bagi tahun kewangan 2020.
“TDM menguruskan ladang kelapa sawit milik LTAWNT sejak tahun 1996. Walaupun berhadapan dengan cabaran pandemik Covid-19, kita telah menunjukkan ketahanan dengan menampilkan prestasi cemerlang dalam segmen perladangan.
“Hasilnya TDM dapat menjana perkongsian keuntungan lebih besar untuk dibayar kepada LTAWNT iaitu RM1.87 juta berbanding RM1.05 juta pada tahun sebelumnya,” katanya di sini hari ini.
Terdahulu beliau ditemui selepas menyerahkan cek pembayaran perkongsian keuntungan usaha sama tersebut kepada Setiausaha LTAWNT, Nor Azam A. Rahman @ Yusof pada majlis yang disaksikan Menteri Besar Terengganu, Datuk Seri Ahmad Samsuri Mokhtar.
Najman berkata, secara keseluruhannya, segmen perladangan TDM mencatatkan keuntungan sebelum cukai sebanyak RM24.8 juta pada tahun kewangan 2020.

Jelas beliau, ia merupakan pemulihan luar biasa berbanding kerugian sebelum cukai sebanyak RM24.5 juta yang dicatatkan pada tahun kewangan 2019.
“Selain didorong oleh kenaikan harga purata minyak sawit mentah (CPO) dan isirong sawit (CPO), prestasi cemerlang itu jug disumbang oleh pelan perniagaan strategik dan amalan pengurusan risiko berhemah diamalkan TDM sepanjang penularan Covid-19,” katanya. – K! ONLINE


Sasterawan Negara Kemala meninggal dunia
Oleh KOSMO!

27 Oktober 2021, 4:35 pm
PETALING JAYA – Sasterawan Negara, Datuk Ahmad Khamal Abdullah atau lebih dikenali dengan nama pena Kemala meninggal dunia pada usia 80 tahun hari ini.
Menurut Facebook rasmi Dewan Bahasa dan Pustaka, pemergian Allahyarham merupakan kehilangan yang besar kepada negara khasnya dalam dunia sastera tanah air.
“Warga Dewan Bahasa dan Pustaka merakamkan ucapan takziah kepada keluarga Sasterawan Negara Datuk Ahmad Khamal Abdullah atau Kemala.
“Allahyarham memberikan sumbangan yang besar dalam perkembangan sastera tanah air dan nusantara. Allahyarham sentiasa memberikan kerjasama yang sangat baik dan bergiat aktif bersama-sama DBP demi bahasa dan persuratan Melayu,” kata kenyataan DBP hari ini.
Sementara itu, media melaporkan Ahmad Khamal meninggal dunia ketika tidur kira-kira jam 12 tengah hari tadi.
Perkara itu dimaklumkan anaknya, Ainal Adnin Ahmad Khamal yang dalam satu kenyataan.

Ahmad Khamal yang juga penyair dinobatkan sebagai penerima Anugerah Sastera Negara Ke-11, yang membawa gelaran Sasterawan Negara pada tahun 2011. – K! ONLINE


Saintis mahu biak bakteria bahan api di Marikh
Oleh KOSMO!

27 Oktober 2021, 3:57 pm
WASHINGTON – Pentadbiran Aeronautik dan Angkasa Lepas Kebangsaan (NASA) merancang menghantar manusia ke Planet Marikh pada tahun 2030-an  tetapi meninggalkan Planet Merah tentunya memerlukan kos yang tinggi, lapor portal berita MailOnline kelmarin.
Menurut NASA, kos sekitar AS$8 bilion (RM33.1 bilion) diperlukan untuk membawa 30 tan metana dan oksigen cecair bagi menjana enjin roket untuk pulang ke Bumi.
Bagaimanapun, pasukan penyelidik Institut Teknologi Georgia mengusulkan kaedah menggunakan sumber alam semula di permukaan Marikh untuk membiakkan bakteria yang akan ditukarkan menjadi bahan api.
Pasukan penyelidik itu mahu membina reaktor cahaya di Marikh yang menggunakan cahaya matahari dan karbon dioksida untuk menghasilkan cyanobacteria bagi membuat gula.
Bakteria E.coli yang akan dihantar dari Bumi, akan menukar gula itu menjadi bahan api roket dan bahan api untuk kegunaan lain.
Kaedah ini bukan sahaja mengurangkan kos tetapi saintis-saintis berkata, proses baharu itu turut menghasilkan 44 tan oksigen bersih yang dapat membantu memulihara koloni manusia.

“Kami mula mempertimbangkan cara untuk memanfaatkan graviti rendah dan kekurangan oksigen di Marikh untuk menghasilkan jawapan yang unik,” kata penulis bersama kajian tersebut, Pamela Peralta-Yahya.
Jangka masa NASA mengenai rancangannya untuk menghantar manusia ke Marikh berubah sejak beberapa tahun lalu kerana misi itu bergantung kepada  kejayaan menghantar angkasawan Amerika Syarikat kembali semula ke Bulan terlebih dahulu.
Bagaimanapun, berita terbaharu membayangkan misi ke Marikh akan bermula pada tahun 2037. – Agensi


Markas operasi digempur, 13 ah long diberkas
Oleh KHAIRUL MOHD. ALI

27 Oktober 2021, 4:55 pm
ISKANDAR PUTERI – Polis berjaya membongkar kegiatan pemberi pinjaman wang tanpa lesen atau ah long yang menjadikan premis di kawasan elit di Horizon Hill di sini sebagai pusat operasi ceti haram.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kejayaan itu hasil siasatan dan risikan pihaknya sebelum melakukan Operasi Vulture pada pukul 1 tengah hari semalam.
Menurutnya, 13 ahli sindiket ah long merupakan warga tempatan berjaya diberkas masing-masing berusia antara 19 hingga 28 tahun.
“Dalam operasi berkenaan, polis turut merampas 25 telefon bimbit, dua komputer, 19 kad ATM, satu kotak berisi dokumen perjanjian dan surat-surat yang dihantar kepada peminjam yang gagal membayar pinjaman.
“Hasil siasatan yang dijalankan terhadap kesemua suspek, tiga daripada mereka mempunyai rekod jenayah lampau,” katanya dalam satu kenyataan di sini hari ini.
Tambah Dzulkhairi, kes disiasat mengikut Seksyen 5(2) Akta Pemberi Pinjam Wang 1951.

“Kesemua yang ditahan telah dibawa ke Mahkamah Johor Bahru untuk proses mendapatkan reman,” ujarnya.-K! ONLINE


Restoran mamak terjejas, 40 peratus pekerja asing pulang negara asal
Oleh ISKANDAR SHAH MOHAMED

27 Oktober 2021, 3:50 pm
SHAH ALAM – Pengusaha restoran mamak mengalami masalah kekurangan tenaga kerja apabila lebih 40 peratus pekerja asing sudah pulang ke negara asal sejak tahun lalu.
Rata-rata pekerja restoran di seluruh negara itu melibatkan warga India, Bangladesh dan Indonesia.
Timbalan Presiden Kongres India Muslim Malaysia (Kimma), Harrisrajudin Alaudin berkata, pihaknya menerima banyak rungutan daripada pengusaha premis mengenai isu berkenaan sejak pelaksanaan Perintah Kawalan Pergerakan (PKP).
“Namun, masalah tenaga kerja itu semakin meruncing kini apabila lebih 40 peratus pekerja asing pulang ke negara masing-masing.
“Keadaan itu nyata menjejaskan operasi perniagaan restoran sehingga ada yang turut terpaksa menutup premis atau ‘gulung tikar’,” katanya selepas merasmikan bangunan Gemilang Occuhealth  Sdn. Bhd. di sini, hari ini.
Tambah Harrisrajudin, restoran mamak masih memerlukan khidmat pekerja asing berikutan warga tempatan kurang meminati pekerjaan itu. -K!ONLINE


[VIDEO] Bila di Malaysia, tolong ‘mask up’-KJ
Oleh MOHD RIDZAUDDIN ROSLAN

27 Oktober 2021, 4:44 pm
PETALING JAYA- Menteri Kesihatan, Khairy Jamaluddin Abu Bakar meminta orang ramai khususnya pelancong asing untuk mengenakan pelitup muka ketika berada di mana-mana lokasi awam di Malaysia.
Menerusi hantaran terbaru di laman Twitter rasmi beliau, Khairy Jamaluddin meminta setiap individu untuk sentiasa mengenakan pelitup muka tanpa mengira perbezaan arahan di tempat lain.
“Bila berada di Rome, ikut cara Roman, bila di Malaysia, tolong pakai pelitup muka tanpa mengira peraturan di tempat lain,” ciapnya tadi.
Ciapan terbaru itu dibuat Khairy Jamaluddin sebagai memberi maklum balas kepada tindakan seorang pelancong asing yang dilihat gagal mengenakan pelitup muka ketika memasuki salah sebuah pusat beli-belah terkemuka di ibu kota.

Pada masa sama, Khairy Jamaluddin berkata, pihaknya juga sedang mendapatkan maklumat terkini daripada pihak pusat beli-belah terlibat berhubung kejadian itu.
Berita berkaitan: [VIDEO] Meroyan mahu masuk butik tidak pakai ‘mask’

Tindakan wanita itu turut mengundang rasa marah dalam kalangan pengguna laman media sosial selepas dia dilihat cuba mencabar prosedur operasi standard (SOP) ditetapkan oleh kerajaan.
Malah ramai pengguna media sosial mahu wanita itu dicari dan dikenakan tindakan undang-undang selepas cuba mencemari arahan ditetapkan pihak berkuasa. -K! ONLINE


Selangor bina 6 projek Rumah Idaman
Oleh ABDUL RAZAK IDRIS

27 Oktober 2021, 4:53 pm
SHAH ALAM – Kerajaan negeri akan membina enam projek Rumah Idaman di lima kawasan di negeri ini dengan harga mampu milik bernilai RM250,000 setiap unit.
Menteri Besar Selangor, Datuk Seri Amirudin Shari berkata, lima lokasi tersebut adalah di Bandar Saujana Putra, Shah Alam 2, Puchong, Cybersouth dan Alam Perdana.
Katanya, pembinaan akan dilakukan pihak pemaju, MGB Berhad dan LBS Bina Sdn.Bhd. bermula November tahun ini dan dijangka siap penghujung 2024.
“Projek tersebut akan menggunakan teknologi Sistem Binaan Berindustri (IBS) memastikan kos pembinaan daripada aspek buruh dapat diminimakan bagi memastikan Rumah Idaman mampu dimiliki.
“Rumah itu mempunyai keluasan 1,000 kaki persegi (92.9 meter persegi) dengan tiga bilik tidur, dua bilik air, dua parkir kereta dan dilengkapi kabinet tv, kabinet dapur, penyaman udara, pemanas air dan lain-lain,” katanya ketika mengumumkan Projek Rumah Idaman secara maya hari ini.
Mengulas lanjut, Amirudin berkata, pembinaan rumah itu juga akan berhampiran dengan kemudahan seperti hospital, sekolah, universiti dan pengangkutan awam.

“Kita ingin memastikan Rumah Idaman boleh diakses menerusi sistem jaringan lebuh raya di seluruh negeri ini.
“Apa yang pasti pihak kerajaan negeri komited untuk memastikan rakyat negeri ini dan warga Malaysia yang tinggal dan bekerja di sini akan memiliki rumah mereka sendiri,” katanya. -K!ONLINE


Peniaga rugi gajah ‘pecah masuk’ kedai
Oleh MASTURAH SURADI

27 Oktober 2021, 4:37 pm
KOTA TINGGI – Seorang pengusaha kedai tapai dan buah-buahan di Felda Bukit Waha di sini kerugian kira-kira RM7,000 apabila kedainya ‘dipecah masuk’ gajah liar malam semalam.
Norhayati Subuh, 35, berkata, kehadiran gajah liar tersebut disedari penduduk yang menetap di sebelah kedai bapanya itu sebelum bertindak menghubungi abangnya untuk memaklumkan kejadian itu.
Katanya, abangnya yang terus ke kedai untuk memeriksa keadaan mendapati terdapat sekumpulan gajah sedang menyerang kedai berkenaan dan memakan buah yang ada.
“Abang dapat tahu kira-kira pukul 2 pagi. Terdapat kira-kira tiga ekor gajah ketika itu. Haiwan itu turut memecahkan pintu utama kedai, syiling dan bumbung juga rak buah yang ada di kedai.
“Bukan sahaja kedai bahkan pokok kelapa di belakang kedai yang ditanam juga habis dimusnahkan. Difahamkan mereka berkeliaran dari pukul 2 pagi hingga 5 pagi.
“Apa yang menyedihkan kami baru sahaja berbelanja barang kedai semalam. Selain buah-buahan terdapat juga makanan kudapan seperti kerepek yang orang hantar di kedai ini. Semuanya habis rosak,” katanya ketika ditemui Kosmo! di sini hari ini.

Tambahnya, gajah berkenaan dipercayai telah ada sejak kelmarin namun haiwan liar itu hanya bertindak merosakkan pasu dan rak di bahagian luar kedai sahaja.
Jelas Norhayati, sebaliknya apa yang berlaku malam tadi adalah paling buruk pernah terjadi selama kedai Sedap Tapai Enterprise yang diusahakan keluarga wujud sejak 11 tahun lalu.
Katanya susulan kejadian itu juga dia turut membuat laporan polis di Balai Polis Mawai dan memaklumkan perkara itu kepada pihak pengurusan Felda.
Sementara itu, bapanya Subuh Bechek, 65, berkata, apa diharapkan pihak berkenaan dapat mengambil tindakan ke atas apa yang berlaku.
Katanya, selama ini haiwan itu hanya berkeliaran berhampiran kedai sahaja namun kini semakin berani merosakkan kedainya mungkin kerana terdesak untuk mencari makanan.-K! ONLINE


Juruteknik IT lakukan jenayah seksual dipenjara 3 tahun
Oleh NUR NAZLINA NADZARI

27 Oktober 2021, 3:27 pm
KANGAR – Seorang juruteknik teknologi maklumat (IT) terpaksa meringkuk di dalam penjara selama tiga tahun selepas mengaku bersalah di Mahkamah Sesyen di sini hari ini atas tiga pertuduhan melakukan ugutan terhadap remaja perempuan dan jenayah seksual sejak bulan lalu.
Tertuduh, Razman Ramli, 36, membuat pengakuan itu selepas pertuduhan terhadapnya dibacakan di hadapan Hakim Musyiri Peet.
Mengikut kertas pertuduhan, tertuduh didakwa mengugut untuk menyebarkan gambar pornografi remaja berusia 14 tahun menerusi panggilan video aplikasi WhatsApp di sebuah rumah di Jalan Kaki Bukit, Padang Besar dekat sini pada pukul 8 malam, 19 September hingga pukul 9.30 malam, 24 September lalu.
Pendakwaan dilakukan mengikut Seksyen 15(b) Akta Seksual Kanak-kanak 2017 yang membawa hukuman penjara tidak melebihi 10 tahun atau denda tidak melebihi RM20,000 atau kedua-duanya jika sabit kesalahan.
Bagi pertuduhan kedua, bapa kepada seorang anak berusia empat tahun itu didakwa melakukan komunikasi seksual dengan remaja terbabit pada masa, tarikh dan lokasi yang sama.
Sementara pertuduhan ketiga, tertuduh dituduh memiliki pornografi kanak-kanak dalam dua cakera keras di kawasan kebun getah di Padang Besar kira-kira pukul 10.30 pagi, 25 Oktober lalu. – K! ONLINE


KPPK sasar RM204 billion nilai eksport sektor agrikomoditi
Oleh SUBKHI SUDARJI

27 Oktober 2021, 3:04 pm
PUTRAJAYA – Kementerian Perusahaan Perladangan dan Komoditi (KPPK) menyasarkan RM204 bilion nilai eksport untuk sektor agrikomoditi sehingga hujung tahun ini.
Menterinya, Datuk Zuraida Kamaruddin berkata, sasaran itu adalah berdasarkan jumlah semasa yang direkodkan dalam tempoh lapan bulan bagi tahun ini.
Menurutnya, pada tahun lalu, sektor agrikomoditi telah menjana pendapatan eksport negara sebanyak RM152 bilion.
“Sehingga Ogos 2021 sahaja, nilai eksport untuk sektor agrikomoditi telah pun mencapai RM137.4 bilion.
“Jadi bagi tahun ini kementerian menyasarkan nilai eksport bagi sektor agrikomoditi adalah RM204 billion,” katanya pada majlis perasmian Keluarga Malaysia: Minggu Agrikomoditi 2021 di sini hari ini.
Zuraida berkata, di bawah subsektor sawit, nilai eksport sawit telah menyumbang sebanyak RM72.8 billion kepada negara pada tahun 2020 dan sehingga Ogos 2021 sahaja, subsektor ini telah mencatatkan sebanyak RM63.7 bilion.

Katanya, bagi industri perkayuan dan perabot, daerah Muar telah diisytiharkan sebagai Bandar Perabot Malaysia yang menajdi lokasi kepada 700 syarikat pengusaha perabot.
“Usahawan perabot ini telah mempunyai rantaian kilang yang besar dan nilai eksport perabot dari Muar sahaja adalah hampir RM7 billion setahun.
“Begitu juga industri koko yang telah menyumbang sebanyak RM6.2 bilion kepada pendapatan eksport negara pada 2020 dan sehingga Ogos 2021 sahaja pendapatan eksport koko telah pun mencecah RM4.5 bilion,” jelasnya. – K! ONLINE


Hakim kecewa pegawai imigresen khianat negara
Oleh NORHAYATI YAHAYA

27 Oktober 2021, 3:42 pm
SHAH ALAM – Hakim Mahkamah Sesyen meluahkan rasa kecewa terhadap tindakan seorang pegawai imigresen yang telah mengkhianati negara sebelum menjatuhi hukuman denda RM11,000 dan penjara sehari, hari ini.
Baliyan Mohd. Bhanudin, 33, dijatuhi hukuman itu selepas menukar pengakuan kepada bersalah di hadapan Hakim Rozilah Salleh atas satu pertuduhan menerima suapan RM1,800 berhubung cap keluar masuk warga asing pada tiga tahun lalu.
Hukuman penjara diarahkan bermula hari ini dengan tambahan penjara sehingga 11 bulan jika gagal membayar denda tersebut. Tertuduh membayar denda itu.
Mahkamah turut memerintahkan tertuduh dilepaskan bagi tiga pertuduhan lain.
Rozilah dalam penghakimannya menegaskan tertuduh yang telah bekerja sebagai pegawai Imigresen sejak 2012
telah mengkhianati tugasnya apabila memberi kelonggaran pada sesiapa sahaja untuk masuk ke negara ini.
“Saya rasa sangat kecewa sebab kamu frontliner menjaga pintu masuk Malaysia dan kamu khianati negara kita. Ini kesalahan sangat serius kerana melibatkan isu kelamatan negara dan hukuman penjara adalah perlu supaya ia dapat memberikan pengajaran kepada anda supaya tidak mengulangi kesalahan sama,” katanya.

Berdasarkan pertuduhan, bapa kepada tiga orang cahaya mata itu didakwa telah memperoleh wang berjumlah RM1,800 daripada R. Kanavenothan, 45, melalui akaun simpanan bank yang mana dia mengetahui Kanavenothan mempunyai hubungan dengan kerja-kerja rasminya.
Dia yang bergred KP19 dan kini bertugas di Johor melakukan kesalahan itu sebuah cawangan bank di Seksyen 20, antara 19 hingga 28 September 2018.
Pendakwaan dilakukan mengikut Seksyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali, jika sabit kesalahan. -K!ONLINE


Nizam Zaidi anggap ‘kantoi dadah’ sebagai qada dan qadar
Oleh SAIRUL ZAMRI MISRANI

27 Oktober 2021, 3:09 pm
PETALING JAYA – Tertangkap dan masih dalam perbicaraan kes dadah membabitkan dirinya bersama dua kru produksi pelakon  Niezam Zaidi menerima dan menganggap apa yang terjadi kepada dirinya sebagai qada dan qadar yang harus ditelan.
Perkara tersebut dinyatakan menerusi hantaran terbaharu dalam Instagram sempena hari lahirnya yang ke-29 semalam.
Pelakon filem Budak Pailang itu turut bersyukur atas segala ketentuan yang diberikan terhadapnya dan menganggap perkara tersebut sebagai sebuah takdir yang tekah ditentukan Tuhan kepadanya.
“Alhamdulillah, Alhamdulillah atas segala ketentuan takdir qada dan qadar. Alhamdulillah,” ujarnya.
Pada hantaran sama, pemilik nama sebenar Mohd. Niezam Mohd. Zaidi memuat naik video mengucapkan terima kasih kepada semua peminat dan pengikut Instagram atas ingatan dan ucapan hari lahir kepadannya.
“Assalamualaikum, terima kasih banyak-banyak kerana banyak mendoakan untuk saya. Semoga anda semua dirahmati, diberkati oleh Allah SWT,” ujarnya.

Menjengah ruangan komen, rata-rata peminat dan rakan selebriti turut menitipkan doa buat bekas tunang pelakon dan penyanyi, Nonny Nadirah itu.
Terdahulu, Kosmo! melaporkan Niezam bersama pengarah Mohd. Latiff Zami, 49 dan penolong pengarah, Saiful Zaidrin Ismail, 47 telah ditahan pihak polis dalam satu serbuan yang dibuat di sebuah inap desa di Kuala Kangsar pada 7.15 pagi.
Dalam serbuan tersebut, pihak polis menjumpai dadah jenis kanabis seberat 1.45 gram dipercayai milik pelakon dan pengarah terbabit.
Pemeriksaan di bilik penolong pengarah pula menjumpai dadah jenis methamphetamine seberat 0.38 gram.
Ketiga-tiga mereka yang dihadapkan ke Mahkamah Majistret Kuala Kangsar 12 Oktober lalu mengaku bersalah atas tuduhan memiliki dadah.
Pertuduhan dibaca mengikut Seksyen 6 Akta Dadah Berbahaya (ADB) 1952 ke atas Niezam dan Mohd Latiff yang memperuntukkan hukuman denda tidak melebihi RM20,000 atau penjara tidak melebihi lima tahun, atau kedua-duanya sekali jika sabit kesalahan.
Susulan itu, peguam yang mewakili ketiga-tiga mereka memohon untuk jumlah jaminan diringankan dan Majistret Mohd. Shazmeer Zamhari akhirnya membenar mereka dijamin dengan RM3,000 kepada Niezam, RM2,600 kepada Mohd Latiff dan RM3,200 kepada Saiful Zaidrin, masing-masing dengan seorang penjamin.
Kes disambung pada 1 Disember depan untuk sebutan semula bagi pertuduhan mereka. – K! ONLINE


Bahaya cat mengandungi plumbum
Oleh MOHD SYALMIZI HAMID

27 Oktober 2021, 3:02 pm
GEORGE TOWN – Persatuan Pengguna Pulau Pinang (CAP) menggesa kerajaan mengambil serius isu kandungan plumbum di dalam produk cat di pasaran kerana ia berbahaya kepada kesihatan awam.
Presidennya, Mohideen Abdul Kader berkata, pihaknya meminta kerajaan menyegerakan pembentukan undang-undang bagi menghapuskan penggunaan kandungan berkenaan di dalam cat.
Menurutnya, CAP telah menyuarakan perkara tersebut sejak kira-kira 30 tahun lalu, namun isu itu belum selesai.
Beliau berkata, kajian pihaknya pada 1992 mendapati tujuh daripada sembilan cat enamel yang diuji mengandungi plumbum melebihi 600 bahagian persejuta (bps), manakala pada 2016, 16 daripada 39 sampel mengandungi 600 bps dan 12 sampel mengandungi melebihi 10,000 bps.
“Kajian CAP tahun lalu terhadap cat semburan mendapati, 12 daripada 48 sampel mengandungi plumbum di mana dua daripada sampel mengandungi melebihi 10,000 bps.
“Pada 2019 pula, analisis kami mendedahkan 11 daripada 17 peralatan taman permainan mempunyai paras plumbum juga melebihi jumlah itu,” katanya kepada pemberita hari ini.

Menurutnya Mohideen, plumbum merupakan racun terkumpul yang boleh menjejaskan sistem tubuh terutamanya kepada kanak-kanak, ibu mengandung dan individu yang terdedah kepadanya.
“Plumbum berbahaya pada semua paras pendedahan dan sebaik memasuki tubuh, ia tersebar ke organ seperti otak, buah pinggang, hati dan tulang.
“Kesan pendedahan kepada plumbum termasuklah masalah pembelajaran, meningkatkan risiko tingkah laku anti-sosial, mengurangkan kesuburan serta meningkatkan risiko penyakit buah pinggang dan kardiovaskular,” katanya lagi. – K! ONLINE


Anwar gesa usul Petronas jual aset dibahas secara terbuka
Oleh ZULKIFLI MANZOR

27 Oktober 2021, 3:21 pm
KUALA LUMPUR – Yang Dipertua Dewan Rakyat, Datuk Azhar Azizan Harun membenarkan usul berkenaan laporan Petronas menjual aset gas di Azerbaijan untuk dirundingkan di Parlimen.
Bagaimanapun, kata Azhar, usul yang dibawa oleh Ketua Pembangkang, Datuk Seri Anwar Ibrahim itu akan dirundingkan dalam satu kamar khas pada pukul 2.30 petang.
Anwar namun bertegas usul tersebut dibahaskan secara terbuka di Dewan Rakyat kerana mendakwa ia melibatkan kesan kepada ekonomi negara dan masa depan syarikat negara tersebut.
Azhar namun berkata, keputusan membahaskan usul tersebut di Kamar Khas turut mengambil kira Aturan Urusan Mesyuarat dan usul-Usul yang perlu dibentangkan di Dewan Rakyat hari ini.
Petronas sebelum ini dilaporkan mencapai persetujuan untuk menjual kepentingan perniagaan miliknya di Azerbaijan yang dianggarkan bernilai RM9.41 billion. – K! ONLINE


Langkawi, Cameron Highland berdepan amaran ribut petang ini
Oleh MOHD RIDZAUDDIN ROSLAN

27 Oktober 2021, 3:11 pm
PETALING JAYA- Pelancong yang sedang menikmati percutian mereka di dua lokasi pelancongan popular melibatkan kawasan Langkawi dan Cameron Highland dinasihatkan untuk terus berwaspada dengan perubahan cuaca berikutan amaran ribut petir yang dikeluarkan.
Berdasarkan hantaran Facebook Jabatan Meteorologi Malaysia (MetMalaysia), amaran ribut petir itu diramalkan berlaku di kawasan berkenaan sehingga pukul 4 petang nanti.
Amaran sama turut dikeluarkan di tujuh negeri lain termasuklah Perlis, Pulau Pinang, Perak, Sabah serta Sarawak.
“Amaran ribut petir itu dikeluarkan untuk semua kawasan di Perlis dan beberapa kawasan di Kedah antaranya Langkawi, Kubang Pasu, Sik, Baling, Kulim dan Bandar Baharu.
“Di Pulau Pinang, ia melibatkan kawasan seperti Seberang Perai Utara, Seberang Perai Tengah dan Seberang Perai Selatan,” katanya tadi.
Katanya, kawasan seperti Kerian, Larut, Matang dan Selama selain Kuala Kangsar, Manjung, Kinta, Perak Tengah, Kampar, Bagan Datuk dan Batang Padang di Perak turut menerima amaran sama.

“Di Pahang kawasan terlibat meliputi Raub, Lipis dan Cameron Highland,” ujarnya. -K! ONLINE


Tiga skim bantu pulihkan usahawan Selangor
Oleh MOHD YUNUS YAKKUB

27 Oktober 2021, 3:08 pm
SHAH ALAM – Kerajaan negeri mewujudkan tiga skim dengan peruntukkan RM80juta dalam membantu usahawan memulih dan memulakan semula perniagan akibat terkesan daripada pandemik Covid-19.
Menteri Besar Selangor, Datuk Seri Amirudin Shari berkata, tiga skim itu masing-masing adalah i-Lestari, i-Agro dan i-Bermusim dengan pinjaman telah dipertingkatkan daripada maksimum RM50,000 kepada RM100,000.
“I itu adalah islamik dan objektif kita memastikan Yayasan Hijrah Selangor (Hijrah Selangor) menepati kehendak syariah dari segi penawaran modal.
“Kita tidak meletakkan berapa yang akan mendapat manfaatnya dan bergantung kepada permohonan keperluan seseorang usahawan itu,” katanya ketika ditemui pemberita selepas melancarkan tiga skim pembiayaan baharu tersebut di lobi Bangunan Setiausaha Kerajaan (SUK) di sini, hari ini.
Berdasarkan skim tersebut, i-Lestari menawarkan modal tambahan daripada RM51,000 kepada RM100,000 kepada usahawan menjalankan aktiviti perniagaan dan mengembangkan perniagaan.
i-Agro kepada usahawan dan graduan menganggur ceburi aktiviti pertanian, penternakan dan akuakultur bermula RM1,000 hingga RM50,000. Sementara i-Bermusim kepada mereka menjalankan perniagaan seperti bazar Ramadan, Perayaan dan gerai buah-buahan.

Mengulas lanjut, Amirudin berkata, Hijrah Selangor telah menyalurkan sebanyak 74,929 pembiayaan dengan nilai pembiayaan keseluruhan berjumlah lebih RM601 juta, setakat ini.
“Program usahawan bukan sekadar modal tetapi bagaimana modal dapat disalurkan dan digunakan sebaik mungkin.
“Macam penanaman cendawan bukan begitu sukar dan memerlukan tapak serta ruang dengan kita bantu dengan memberikan khidmat nasihat,” katanya. -K!ONLINE


Aroma najis tikus di kilang fucuk
Oleh SITI NUR MAS ERAH AMRAN

27 Oktober 2021, 2:59 pm
SEBERANG PERAI – Sebuah kilang memproses fucuk di Simpang Ampat, Nibong Tebal di sini diarah tutup serta merta dan dikompaun RM5,500 selepas didapati beroperasi dalam keadaan amat menjijikkan.
Ruang menghasilkan produk itu didapati berbau busuk seperti najis tikus, lipas dan lalat selain lebih lima ekor anjing berkeliaran di kawasan luar premis berkenaan semasa Ops Bersih oleh Bahagian Keselamatan dan Kualiti Makanan (BKKM), Jabatan Kesihatan Pulau Pinang hari ini.
Bagaimanapun tiada najis tikus ditemui pada operasi berkenaan.
Pegawai Kesihatan Persekitaran BKKM, Mohd. Wazir Khalid berkata, pihaknya menyifatkan premis yang sudah beroperasi sejak kira-kira 12 tahun lalu itu kotor sebanyak 200 peratus.
“Dari sudut kebersihan, memang tempat ini amat membimbangkan kerana fucuk yang dibuat di sini berisiko menghasilkan kontaminasi silang yang boleh membahayakan pengguna.
“Kita dapati kilang ini juga beroperasi tanpa kelulusan pihak berkuasa tempatan, malah sudah pernah diserbu atas kesalahan sama tiga tahun lalu.

“Pemilik premis pernah berjanji untuk menghentikan operasi, namun perniagaan masih diteruskan sehingga hari ini,” katanya kepada pemberita selepas operasi itu hari ini.
Menurutnya, tiga kompaun berjumlah RM5,500 meliputi kesalahan tiada pelabelan makanan, tidak berdaftar bawah Kementerian Kesihatan (KKM) dan beroperasi tanpa kebenaran dikeluarkan, manakala Majlis Bandaraya Seberang Perai turut mengenakan kompaun RM500 kerana berniaga tanpa lesen.
Tambah beliau, seorang lelaki warganegara Myanmar yang dipercayai satu-satunya pekerja di premis berkenaan turut berjaya melarikan diri semasa operasi.
Menurutnya, arahan penutupan premis maksimum 14 hari turut dikeluarkan mengikut Notis Perintah Penutupan Premis di bawah Seksyen 11 Akta Makanan 1983. – K! ONLINE


Negara ASEAN perlu beri perhatian pada TVET
Oleh LUQMAN RIDHWAN MOHAMED NOR

27 Oktober 2021, 3:47 pm
PUTRAJAYA – Perdana Menteri, Datuk Seri Ismail Sabri Yaakob menegaskan Pendidikan dan Latihan Teknikal dan Vokasional (TVET) penting bagi membantu perniagaan mikro, kecil dan sederhana dan syarikat pemula.
Menurut beliau, ia lebih-lebih lagi apabila 60 peratus pekerjaan di rantau ASEAN adalah daripada golongan berkenaan.
“Bagi memperkasakan kerjasama dalam bidang tersebut, negara ASEAN boleh bekerjasama dengan Australia bagi mempersiapkan komuniti kurang diberi perhatian seperti remaja, wanita dan kanak-kanak di rantau ini, terutamanya dengan kemahiran teknologi komunikasi dan maklumat (ICT) yang kritikal.
“Ini akan membantu menambah kemahiran dan menghasilkan pekerja terlatih. Ia juga meningkatkan kualiti tenaga kerja, keberkesanan perniagaan mikro, kecil dan sederhana serta syarikat pemula, akhirnya menambah rangkaian pembekal dan produktiviti pembuatan wilayah ini,” katanya.
Beliau berkata demikian pada Sidang Kemuncak ASEAN ke-38 dan ke-39 yang berlangsung hari ini.
Dalam pada itu, Ismail Sabri berkata, Malaysia, Brunei dan Australia menjalin kerjasama rapat berhubung isu kesihatan mental.

Katanya, di Malaysia, kerajaan telah melancarkan Pelan Strategik Kesihatan Mental 2020-2025 dan sedang merancang untuk menubuhkan Pusat Kecemerlangan Kesihatan Mental Kebangsaan.
“Dalam hal ini, Malaysia tidak sabar untuk bekerjasama dengan negara ahli ASEAN dan Australia bagi menjadikan penjagaan kesihatan mental lebih mudah diakses dan dicapai menerusi platform digital.
“Malaysia juga menanti-nantikan untuk menghadiri Mesyuarat Pakar-Pakar Kesihatan Mental ASEAN-Australia yang dicadangkan,” katanya. – K! ONLINE


Ketua Pesuruhjaya SPRM dilantik ahli BoG, IACA
Oleh MOHD. HUSNI MOHD. NOOR

28 Oktober 2021, 8:11 pm
PUTRAJAYA – Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki dilantik sebagai ahli Board of Governors (BoG), International Anti-Corruption Academy (IACA) bagi tahun 2021-2024.
Perkara itu dimaklumkan Pusat Governans, Integriti dan Antirasuah Nasional (GIACC) menerusi satu kenyataan hari ini.
Pelantikan itu diumumkan pada Mesyuarat Resumed 10th Session of the Assembly of the Parties yang diwakili Ketua Pengarah GIACC, Datuk Seri Mohd Sallehhuddin Hassan berlangsung di Vienna International Center, Vienna, Austria semalam.
Mohd. Sallehhuddin ketika berucap pada mesyuarat itu berkata, Malaysia amat komited dan menyokong IACA dalam program akademiknya.
“Malaysia adalah antara negara pertama yang menandatangani Perjanjian Penubuhan IACA sebagai organisasi antarabangsa dan telah meratifikasi Perjanjian Penubuhan IACA sebagai pertubuhan antarabangsa pada November 2011.
“Oleh itu, saya percaya dan yakin dengan pemilihan ini, Datuk Seri Azam Baki akan dapat berkongsi ilmu dan pengalaman beliau dalam bidang pencegahan dan penguatkuasaan undang-undang antirasuah,”katanya.

BoG adalah antara entiti terpenting IACA yang berperanan untuk memastikan keberkesanan dasar dan strategi yang relevan bagi pelaksanaan inisiatif dan pembangunan kapasiti dalam bidang governans dan antirasuah. – K! ONLINE


Mahkamah arah budak tiga tahun diserah kepada JKM
Oleh NUZULSHAM SHAMSUDDIN

28 Oktober 2021, 7:31 pm
KUALA LUMPUR – Mahkamah Majistret di sini hari ini memerintahkan seorang kanak-kanak perempuan warga Indonesia berusia tiga tahun yang merupakan anak angkat pemilik Rumah Bonda Siti Bainun Ahd Razali diserahkan kepada Jabatan Kebajikan Masyarakat (JKM).
Keputusan itu dibuat selepas Majistret Norfarahain Roslan menolak permohonan Siti Bainun,29, selaku pemohon untuk membatalkan perintah jagaan JKM terhadap kanak-kanak tersebut.
Peguam Nur A’minahtul Mardiah Md. Nor yang mewakili Siti Bainun ketika ditemui berkata mahkamah membuat keputusan itu atas alasan berdasarkan keterangan Konsulat Indonesia, mana-mana ibu angkat yang ingin menjaga atau mengambil anak angkat warga negara republik itu perlu berusia 30 tahun ke atas dan telah berkahwin selama lima tahun.
Sehubungan itu kanak-kanak perempuan tersebut akan ditempatkan di Rumah Kanak-Kanak Tengku Budriah Cheras (RKKTBC) selama tiga tahun.
Bagaimanapun menurut peguam itu, pihaknya akan membuat rayuan ke Mahkamah Tinggi berhubung dengan keputusan Mahkamah Majistret hari ini.
Sementara itu empat lagi kanak-kanak yang dalam permohonan sama, mahkamah menetapkan 2 dan 16 November ini untuk pendengaran seterusnya sebelum hak penjagaan diputuskan.

Siti Bainun ,29,  dan empat lagi ibu kandung kepada anak angkatnya itu memfailkan notis permohonan hak penjagaan tersebut melalui Tetuan Chambers of Aminatul Mardiah pada 2 Ogos lalu di Mahkamah Kanak-Kanak di sini dengan menamakan Agensi Jabatan Kebajikan Masyarakat (JKM) Wilayah Persekutuan Kuala Lumpur sebagai responden.
Permohonan tersebut adalah juga bagi pembatalan perintah interim yang di berikan kepada JKM tanpa mematuhi keperluan di bawah Seksyen 30 (10) Akta Kanak-Kanak 2001 di mana penjaga yang sah tidak diberikan peluang hadir dan berhujah semasa perintah interim diberikan.
Berdasarkan dokumen yang diperoleh sebelum ini, antara permohonan itu ialah perintah pembatalan jagaan lima anak angkat Siti Bainun yang sekarang diberikan kepada dua buah rumah kebajikan.
Selain itu, permohonan itu turut menyatakan ia adalah permintaan daripada keluarga kandung lima kanak-kanak itu yang mana mereka mahu jagaan diberikan kepada pihak pemohon. -K! ONLINE


Harga rokok di Britain dinaikkan kepada RM77.60
Oleh KOSMO!

28 Oktober 2021, 7:59 pm
LONDON – Harga rokok di Britain dinaikan sebanyak 88 peratus kepada £13.60 (RM77.60) bagi pek 20 batang rokok bermula 6 petang (waktu tempatan) semalam, lapor akhbar Daily Star semalam.
Harga baharu itu diumumkan Canselor Rishi Sunak menerusi pembentangan Bajet 2021 petang semalam, susulan kadar cukai tembakau yang turut dinaikkan pada hari dan waktu yang sama.
Kenaikan terakhir bagi harga rokok di Britain dibuat pada November 2020, di mana pek rokok 20 batang dinaikkan harga sebanyak 20 peratus dan 65 peratus bagi 30 batang rokok.
Selain rokok, Rishi turut mengumumkan kenaikan harga minuman keras sebanyak 30 peratus.
Menurutnya, sistem duti alkohol di Britain adalah ‘ketinggalan zaman’, justeru beliau mengumumkan lima pelan langkah untuk mengubah keadaan itu yang dibuat berdasarkan kuantiti alkohol dalam sesebuah minuman.
“Lebih kuat (kandungan alkohol), lebih tinggi harganya,” katanya.

Dalam pembentangan bajet kedua kerajaan Britain tersebut, Rishi berjanji bahawa belanjawan itu dapat meningkatkan pertumbuhan ekonomi, menambah peluang pekerjaan dan menurunkan kadar hutang. – AGENSI


Paiyen dan Kabilan diburu polis
Oleh MOHD YUNUS YAKKUB

28 Oktober 2021, 10:42 pm
KLANG – Polis memburu dua lelaki selepas disyaki terlibat dalam kejadian meragut rantai leher seorang jurujual di belakang sebuah kedai di Jalan Tengku Kelana di sini, semalam.
Ketua Polis Daerah Klang Selatan, Asisten Komisioner Shamsul Amar Ramli berkata, kedua-dua suspek itu dikenali J. Kabilan, 22, dan N. Mohan Raj atau dikenali Paiyen,31.
Katanya, mereka masing-masing beralamat terakhir di Jalan Pandan 18, Taman Dato Hormat dan Jalan Dendang 91 di Telok Panglima Garang.
“Kedua-dua suspek mempunyai 13 rekod lampau dengan tujuh daripada berkaitan dadah.
“Orang ramai yang mempunyai sebarang maklumat boleh menyalurkannya kepada Asisten Superintendan Zamrus Zakaria di talian 019-6892777 atau menghubungi Ibu Pejabat Polis Daerah Klang Selatan di talian 03- 33762222,” katanya dalam kenyataan hari ini.
Menurut beliau, kejadian ragut itu berlaku pada 9.40 pagi semalam dengan mangsa berusia 23 tahun sedang membersihkan kawasan belakang kedainya telah didatangi secara tiba-tiba seorang lelaki.

Shamsul Amar menambah, suspek kemudiannya cuba untuk meragut rantai emas milik mangsa tetapi tidak berjaya.
Insiden tersebut tular di media sosial menerusi video berdurasi dua minit 50 saat di laman sosial Facebook.
“Suspek kemudian melarikan diri dengan menaiki kereta jenis Proton Wira berwarna maroon bersama tiga lagi lelaki yang tidak dikenali yang berada di dalam kereta tersebut.
“Bertindak itu, dua daripada empat suspek yang terlibat berjaya ditahan antara pukul 2 hingga 5 petang di sekitar Jalan Klang- Banting selain merampas kereta yang digunakan dalam kejadian ini,” katanya.
Jelas beliau, semakan mendapati masing-salah seorang daripadanya mempunyai 17 rekod lampau termasuk masih dikehendaki bersabit satu kes di Banting, Kuala Langat.
“Kes disiasat mengikut Seksyen 393 Kanun Keseksaan. -K! ONLINE


Terowong Menora sesak 12km sebab kemalangan tiga treler
Oleh ZAKI SALLEH

28 Oktober 2021, 11:30 pm
IPOH – Kesesakan teruk berlaku di Lebuh Raya Utara Selatan sejauh 12 kilometer (km) dari Terowong Menora sehingga ke Jelapang akibat kemalangan di KM 256.3 arah utara menghala ke Kuala Kangsar.
Pihak Lembaga Lebuh Raya Malaysia menerusi laman Twitter memaklumkan, lorong kiri arah utara masih terhalang disebabkan kerja-kerja mengalihkan kenderaan.
Terdahulu, kemalangan melibatkan tiga buah treler yang berlaku pada pukul 5 petang tadi menyebabkan dua orang pemandu dan seorang kelindan cedera termasuk patah kaki.
Bagaimana pun pemandu sebuah lagi treler yang terlibat tidak mengalami kecederaan.
Sehingga pukul 11 malam laluan di Terowong Menora masih terhalang menyebabkan ratusan kenderaan terkandas.
Sementara itu, jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 5.11 petang.

Menurut jurucakap itu, sepasukan anggota bersama jentera dari Balai Bomba dan Penyelamat Kuala Kangsar dikerah ke lokasi kejadian bagi membantu mangsa-mangsa.
“Dua mangsa lelaki India berumur 62 dan 55 tahun tersepit pada tempat duduk pemandu dan penumpang manakala seorang lagi mangsa pada lori lain berusia 50 tahun cedera parah.
“Kesemua mangsa berjaya dikeluarkan dan dikejarkan ke Hospital Raja Permaisuri Bainun menaiki ambulans,” ujar jurucakap tersebut.-K! ONLINE


Buruh maut angkara trak pikap tidak lepas memotong
Oleh ROSLIZA MOHAMED

28 Oktober 2021, 10:33 pm
MACHANG – Seorang buruh maut manakala tiga yang lain cedera dalam nahas melibatkan tiga buah kenderaan di Kilometer 42, Jalan Kota Bharu-Kuala Krai, dekat Kampung Kemuning di sini hari ini.
Kejadian pada pukul 8 pagi itu mengakibatkan mangsa, Muhammad Amirul Saupi, 26, yang memandu kereta jenis Proton Wira meninggal dunia di lokasi kejadian akibat cedera parah pada bahagian kepala dan tengkuk.
Ketua Polis Daerah Machang, Deputi Superintendan Ganti Jimmy berkata, siasatan mendapati, kemalangan berlaku semasa sebuah trak pikap jenis Toyota Hilux dipandu seorang lelaki berusia 33 tahun sedang dalam perjalanan dari arah Kota Bharu menghala ke arah Kuala Krai.
Menurutnya, apabila tiba di lokasi kejadian, pemandu kenderaan itu dipercayai cuba memotong sebuah kereta di hadapannya, namun hilang kawalan.
“Insiden itu menyebabkan kenderaan berkenaan terbabas masuk ke laluan bertentangan sebelum merempuh kereta dipandu mangsa dan sebuah kenderaan pelbagai guna (MPV) jenis Perodua Alza yang dinaiki tiga beranak.
“Pemandu kenderaan pacuan empat roda itu cedera pada bahagian kaki kiri manakala pemandu Perodua Alza yang berusia 29 tahun dan anak lelaki berusia empat tahun cedera ringan,” katanya ketika dihubungi Kosmo! hari ini.

Menurut Ganti, bagaimanapun, isteri kepada pemandu MPV itu tidak mengalami sebarang kecederaan dan jenazah Muhammad Amirul dibawa ke Hospital Machang di sini untuk dibedah siasat sebelum diserahkan kepada keluarga untuk urusan pengebumian.
Tambahnya, tiga mangsa yang cedera turut dirawat sebagai pesakit luar di hospital sama dan kes disiasat mengikut Sekyen 41 (1) Akta Pengangkutan Jalan 1987.-K! ONLINE


Pelajar dan rakan disamun ‘polis palsu’
28 Oktober 2021, 9:56 pm
AMPANG – Seorang pelajar wanita dan rakan lelaki berdepan detik mencemaskan apabila dimarahi dan disamun dua lelaki yang menyamar sebagai ‘polis’ di sebuah rumah di kawasan Jalan Pandan Indah, Pandan Indah, dekat sini kelmarin.
Dalam kejadian pukul 2.30 petang itu, mangsa yang berumur 23 tahun itu dikatakan bersama seorang rakan lelaki warga tempatan berumur 27 tahun, sedang berehat di dalam bilik di rumah berkenaan.
Ketua Polis Daerah Ampang Jaya, Asisten Komisioner Mohamad Farouk Eshak berkata, mereka telah didatangi dua lelaki yang tidak dikenali berpakaian preman dan telah memperkenalkan diri sebagai pegawai polis tanpa apa-apa pengenalan diri.
“Mereka berasa takut apabila suspek memarahi dan menengkingnya, bahkan suspek juga menyatakan mangsa mempunyai rekod dikehendaki dan perlu dibawa ke balai polis .
“Pada masa sama, suspek bertindak mengambil dompet berisi dokumen pengenalan diri serta telefon bimbit milik kedua-duanya dan turut mengugut mahu memanggil polis peronda sebelum bertindak melarikan diri,” ujarnya dalam kenyataan sebentar tadi.
Menurutnya, susulan kejadian itu, mangsa dan rakannya mengalami kerugian kira-kira RM3,020.

Jelas beliau, bertindak atas maklumat, sepasukan polis telah membuat serbuan semalam dan berjaya memberkas suspek yang berumur 54 tahun serta merampas dua telefon bimbit dipercayai milik mangsa lelaki.
“Hasil ujian saringan air kencing mendapati suspek positif dadah jenis methamphetamine.
“Suspek yang tidak bekerja itu juga memiliki empat rekod jenayah berkaitan kes pemerasan, mendatangkan kecederaan dan satu rekod narkotik,” ujarnya.
Katanya, kes disiasat dibawah Seksyen 395 Kanun Keseksaan (KK) iaitu rompakan berkumpulan, Seksyen 170 KK iaitu menyamar sebagai penjawat awam dan Seksyen 15(1)(a) Akta Dadah Berbahaya (ADB) 1952. – K! ONLINE


‘Tak guna ada duit’, Aznil sebak bantu gelandangan
Oleh MOHAMMAD SHAHEMY AZMI

28 Oktober 2021, 7:16 pm
PETALING JAYA – “Tak guna kalau Pak Nil ada benda ini (duit) tapi Pak Nik tak tolong orang.”
Itu kata-kata pengacara terkenal Datuk Aznil Nawawi ketika menghulurkan bantuan berupa wang tunai kepada seorang wanita dipercayai gelandangan yang cukup menyentuh hati ramai netizen hari ini.
Menerusi satu hantaran video yang dimuat naik dalam Instagram miliknya, Aznil atau lebih mesra disapa Pak Nil menghulurkan beberapa keping wang kertas bernilai RM100 kepada seorang wanita sambil menangis kerana sedih mengenangkan nasib wanita terbabit.
Biarpun ditolak berkali-kali oleh wanita itu, Aznil berkeras memintanya untuk menerima sumbangan tersebut yang diinfaqkan daripada hasil jualan pes Balado Paknil.
“Dalam rezeki saya ada rezeki orang lain. Saya infaqkan hasil jualan Balado Paknil untuk bantu orang lain,” tulisnya dalam ruangan kapsyen.
ANTARA paparan video menunjukkan Pak Nil menghulurkan bantuan peribadi kepada gelandangan yang ditemuinya.
Dalam video tersebut, Aznil terjumpa wanita itu sedang duduk di bawah sebuah jambatan sendirian dalam keadaan kaki berbalut akibat tercedera.

“Ini saya nak sedekahkan untuk awak. Jaga diri ya, beli ubat,” kata Aznil.
Gara-gara berasa tidak senang meninggalkan wanita itu sendirian, Aznil yang ditemani pemandu peribadinya datang bertemu wanita itu kembali untuk memberikan wang tambahan.
“Elok budaknya. Budi bahasa tinggi. Keluarkan duit berapa yang ada (berkata kepada pemandu peribadi). Saya tidak mahu duit itu.
“Siapa yang beli balado saya, saya infaqkan duitnya kepada adik ini. Duit untung saya tak makan seorang,” jelasnya.
Menjengah dalam ruangan komen, rata-rata pengikut bekas pengacara program Akademi Fantasia itu memuji tindakan Aznil membantu golongan yang memerlukan.
“Semoga Pak Nil diberikan kesihatan yang baik, dimurahkan rezeki dan dipermudahkan segala urusan. Amin,” kata seorang pengikutnya.
“Rakam bukan niat menunjuk. Tapi untuk beri kesedaran kepada semua yang melihat. Jika memberi tidak akan membuatkan kita miskin. Jadikan contoh biarpun kita bukan golongan kaya. Terima kasih abang Aznil,” kata seorang lagi pengikutnya.
Menerusi hantaran tersebut, pengacara berusia 58 tahun itu turut meninggalkan nombor telefon kepada pembeli yang ingin membeli Balado Paknil yang hasilnya akan diinfaqkan kepada golongan yang memerlukan menerusi talian 010-7196 211. – K! ONLINE


Suri rumah cedera dihempap dahan pokok rhu
Oleh TENGKU DANISH BAHRI TENGKU YUSOFF

28 Oktober 2021, 7:55 pm
KUALA TERENGGANU – Seorang suri rumah cedera selepas dihempap dahan pokok rhu ketika berehat di Pantai Batu Burok di sini hari ini.
Dalam kejadian 3.15 petang itu, mangsa, Roslina Mohamed, 50-an, dikatakan sedang duduk di sebuah bangku sebelum dahan pokok terbabit patah secara tiba-tiba.
Anak mangsa, Muhamad Shahrul Azlan Hassan, 25, berkata, mereka sekeluarga tiba di daerah ini dari Kampung Nail, Besut, sejak semalam bagi menemani isterinya yang melahirkan anak di Hospital Sultanah Nur Zahirah (HSNZ) di sini
Dia berkata, kejadian berlaku begitu pantas menyebabkan ibunya yang sedang duduk sambil menghubungi seseorang menerusi telefon bimbit tidak sempat mengelak dan menyelamatkan diri.
“Dahan tersebut menghempap bahagian belakang ibu dan saya yang berada berdekatan segera memeluk untuk menenangkannya.
“Pengunjung yang menyedari kejadian itu segera menghubungi ambulans dan ibu kini sedang mendapat rawatan di hospital yang terletak berhampiran lokasi kejadian,” katanya ketika ditemui di Wad Kecemasan HSNZ di sini hari ini. – K! ONLINE


UMNO sah bersama Pas di PRN Melaka
Oleh AHMAD SHAHERMAN SHAMSURI

28 Oktober 2021, 11:47 pm
KUALA LUMPUR – Ahli Majlis Kerja Tertinggi (MKT) UMNO sebulat suara memutuskan untuk meneruskan persefahaman dengan Pas dalam menghadapi Pilihan Raya Negeri (PRN) Melaka.
Setiausaha Agungnya, Datuk Seri Ahmad Maslan berkata, keputusan tersebut dibuat selaras dengan ketetapan Perhimpunan Agung UMNO 2020 iaitu memperkukuhkan Muafakat Nasional (MN).
“Asas persefahaman dengan Pas berpandukan kepada prinsip bahawa parti itu menggunakan lambang partinya sendiri selaras dengan semangat dan ketetapan Jawatankuasa Induk Muafakat Nasional dalam Mesyuarat pada 19 Oktober 2020 dan 18 November 2020.
“Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,”katanya pada sidang akhbar selepas Mesyuarat Khas MKT UMNO di Menara Dato Onn, di sini sebentar tadi.
Dalam pada itu, mesyuarat khas tersebut juga turut bersetuju melantik Timbalan Presiden UMNO, Datuk Seri Mohamad Hasan sebagai Pengarah PRN Melaka.
“MKT juga memberikan mandat kepada Presiden dan Timbalan Presiden serta Perdana Menteri untuk memuktamadkan sebarang keputusan berkaitan PRN Melaka,” tambahnya.-K! ONLINE


Besut dijangka daerah terawal dilanda banjir
Oleh TENGKU DANISH BAHRI TENGKU YUSOFF

28 Oktober 2021, 5:34 pm
KUALA NERUS – Besut diramal akan menjadi daerah pertama yang akan dilanda banjir pada musim tengkujuh tidak lama lagi.
Pengarah Angkatan Pertahanan Awam (APM) Terengganu, Mohd. Rosman Abdullah berkata, berdasarkan ramalan Jabatan Meteorologi, banjir yang dijangka berlaku pada awal bulan depan itu kemudiannya akan melarat ke daerah-daerah lain di seluruh negeri.
“Seramai 550 anggota APM Terengganu telah bersiap sedia menghadapi musim banjir tahun ini yang dijangka bermula awal November depan.
“Kita telah dilengkapi 228 buah aset seperti lori dan bot untuk melakukan kerja-kerja penyelamatan dan pemindahan mangsa banjir,” katanya di sini hari ini.
Mohd. Rosman berkata, sebanyak 580 pusat pemindahan sementara (PPS) telah bersedia untuk menampung sehingga 270,000 mangsa banjir dari seluruh Terengganu. – K! ONLINE


14 kategori pemegang pas lawatan jangka panjang tak perlu MTP, MyEntry
Oleh MOHD. HUSNI MOHD. NOOR

28 Oktober 2021, 6:12 pm
PUTRAJAYA – Jabatan Imigresen (JIM) menyenaraikan 14 kategori pas lawatan jangka panjang bagi warganegara asing yang dibenarkan masuk ke negara ini tanpa melalui sistem MyTravelPass (MTP) atau MyEntry.
Ketua Pengarah Imigresen Datuk Khairul Dzaimee Daud berkata, kebenaran itu berkuat kuasa 1 November ini dan diberikan dengan syarat mereka masih mempunyai pas yang masih sah laku.
Beliau berkata, 14 kategori berkenaan termasuk diplomat, pas penggajian, Resident Pass-Talent (RP-T), Pas Lawatan Ikhtisas (pakar), Pas Lawatan Ikhtisas, Pemastautin Tetap (PR), Pas Jangka Panjang, Pas Warga Emas, Pas Balu dan Pas Pelajar.
“Kategori lain adalah Pas Malaysia My Second Home (MM2H), Pas Residen, Pas Lawatan Kerja Sementara (PLKS) dan Pembantu Rumah Asing (PRA).
“Kelulusan perkara itu dibuat selaras dengan keputusan Mesyuarat Jawatankuasa Khas Pengurusan Pandemik Bilangan 60 Tahun 2021 (Siri 22) yang telah diadakan pada 22 Oktober lalu,” katanya menerusi satu kenyataan hari ini.
Katanya, warganegara asing yang bukan di bawah kategori yang dinyatakan masih perlu memohon melalui sistem MTP atau MYEntry untuk kebenaran masuk ke Malaysia. – K! ONLINE


Wanita kecewa layanan restoran tidak mesra OKU
Oleh NUR HUDA MUSA

28 Oktober 2021, 6:59 pm
PETALING JAYA – Sebuah video yang memaparkan seorang wanita kelainan upaya kategori bisu dan pekak meluahkan kekecewaan terhadap restoran makanan segera terkenal tular di media sosial.
Menerusi video yang dikongsi di Twitter @dania_elanor itu, memaparkan wanita tersebut menceritakan pengalamannya ketika mahu membeli makanan di restoran berkenaan secara pandu lalu tetapi tidak berjaya.
Menerusi penjelasan di video tersebut katanya, semasa dia pergi ke restoran berkenaan, sebaik sahaja sampai di pembesar suara dan skrin paparan harga dia telah disapa oleh pekerja restoran tersebut bertanyakan pesanan yang mahu dibuat.
Bagaimanapun katanya, dia tidak dapat menjawab pertanyaan pekerja itu disebabkan dia bisu.
Namun katanya, berdasarkan pengalaman lalu, pekerja yang dikenalinya pernah memberitahu bahawa dia boleh terus membuat pesanan di skrin tersebut dengan cara menunjukkan gambar menu yang mahu dibeli atau tulis pesanannya di atas kertas.
“Tiba-tiba staff (kakitangan) lain suruh saya pergi kaunter di dalam restoran. Saya tanya kenapa tidak boleh buat pesanan di sini? Saya pekak, kena pesan di dalam? Mereka jawab ya.

“Buang masa saja saya lama siapkan tunjuk gambar menu dalam telefon bimbit saya. Tetapi, mereka suruh saya masuk juga ke dalam. Saya kecewa, hak saya diingkari buat kali kedua,” katanya.
Wanita yang kecewa itu bagaimanapun terus keluar daripada lorong pandu lalu itu dan membatalkan niatnya untuk membeli makanan di restoran berkenaan.
Di akhir video itu juga, wanita berkenaan meminta agar orang ramai tidak bertanya di cawangan manakah restoran yang dikunjunginya selain turut meminta agar pihak restoran berkenaan menaik taraf skrin paparan di laluan pandu lalu itu untuk kemudahan orang kurang upaya (OKU) sepertinya.
Susulan daripada tularnya video tersebut, pihak restoran berkenaan juga telah memberikan respon serta memohon maaf atas kejadian yang berlaku dan berjanji akan mengambil tindakan yang sewajarnya.
Tinjauan Kosmo! di ruang komen mendapati, orang ramai meluahkan rasa kecewa atas layanan yang diberikan terhadap OKU di negara ini dan mengharapkan agar syarikat-syarikat mengambil cakna tentang masalah pelanggan dan bersifat inklusif.
“Aku pernah juga jadi cashier drive thru (juruwang pandu lalu). Bila nak beli dekat drive thru skrin tu tak dengar suara dia, rupanya dia pekak dan bisu. Sampai dekat cashier dia tulis apa dia nak order (pesan). Aku key in (masukkan) terus order dan terus dia bayar sekali. Tiada masalah pun sebenarnya,” kongsi Kasha.
“Di pandu lalu pun tak ada notis golongan pekak bisu tidak boleh buat pesanan. Jadi, tanggungjawab syarikat kena pastikan kemudahan mereka lengkap. Negara luar dah banyak buat di skrin mereka juga kamera jadi pelanggan pekak dan bisu juga boleh buat pesanan. Malah ada yang melatih pekerja untuk berbahasa isyarat,” kata Rohayatie. – K! ONLINE


‘1980-an dulu satu episod RM800, sekarang RM250, kenapa kejam!’
Oleh TENGKU SUZANA RAJA MAMAT

28 Oktober 2021, 5:30 pm
PETALING JAYA – Seniwati veteran, Fauziah Nawi menzahirkan kekecewaan berhubung situasi pahit yang ditelan sesetengah penggiat seni apabila seolah-olah terpaksa menerima bayaran tidak masuk akal pada zaman sekarang.
Dalam erti kata lain, Fauziah, 58, sebenarnya berang dengan tindakan tidak berperikemanusian sebuah rumah produksi drama yang enggan didedahkan identitinya kerana menawarkan bayaran RM250 untuk sebuah episod projek drama.
Tegas dramatis yang juga aktivitis teater itu, kadar upah tersebut sangat tidak logik.
“Permasalahan itu bukan berlaku kepada saya. Berlaku kepada pemain seni muda dan mereka mengadu kepada saya. Budak-budak baharu, mereka tidak tahu apa-apa dan dengan gaji sebegitu, mereka nak makan apa?
“Saya tak nak dedahkan siapa produksi dan siapa anak seni mengadu tapi tolonglah, mengapa bersikap kejam sampai begitu! Tak baik aniaya orang seni sebegini dan memburukkan industri kita yang memang sudah sedia tenat.
“Zaman saya dahulu sekitar, 1980-an, sebuah episod boleh dapat bayaran RM800 kenapa sekarang turun sampai RM250? Kenapa ‘perdajal’ rezeki orang seni sampai tahap begini! Tak baik bagi cerminan buruk ini buat anak-anak yang baru nak kenal industri,” katanya ketika dihubungi Kosmo! Online sebentar tadi.

Pelakon Pembantu Wanita Terbaik Festival Filem Malaysia ke-12 itu turut mempersoalkan tindakan kebanyakan produksi drama sekarang yang bersikap pilih kasih. Dedahnya, mereka (produksi) lebih rela melabur wang lebih untuk pemengaruh media sosial yang tidak sepatutnya berlaku.
“Kalau ‘instafamous’, mereka bersungguh-sungguh bayar sampai RM3000 hingga RM5000 satu episod. Orang yang ada ilmu seni dianiayai sampai bayaran tak masuk akal (RM250 satu episod).
“Budak-budak (pelakon) tambahan lagilah ada yang dibayar serendah RM80 satu babak atau episod. Itu belum tolak daripada ejen mereka. Entah-entah RM30 je masuk kocek.
“Alasan mereka bagi, sekarang zaman pandemik, semua kos terpaksa ditolak. Adakah itu bermaksud ambil kesempatan dalam kesempitan orang lain. Merosakkan industri dengan budaya kerja sebegini? Tolong fikir.
“Saya tak sampai hati apabila ada budak-budak baharu bersemangat untuk kenal industri mengadu menerima bayaran seperti apa yang saya sebutkan. Ada juga pelakon-pelakon lama dianiaya dengan bayaran ‘ciput’.
“Sampaikan saya fikir, di Malaysia ini, kalau kalian sudah tua, bersara sahajalah. Tak usah sibuk berlakon dan lupakan sahajalah industri sebab kalian semua akan dianiayai dan tak dihargai.
“Saya tak faham mana persatuan, perbadanan atau kementerian yang sepatutnya memperjuangkan nasib orang-orang seni sebab perkara ini tetap terus belaku sampai sekarang tidak terbela. Mana Seniman, Mana FDAM, mana PROFIMA dan lain-lain? Buatlah sesuatu,” getusnya.
Kata pelakon yang cukup sinonim dengan karya berjudul Pondon Buruk itu, dia tidak kisah andai kelantangan suaranya ini menyebabkan produksi drama tidak berani untuk mengambil dirinya berlakon.
“Rezeki daripada Allah. Kalau saya bercakap benar dan itu menyebabkan mereka (produksi) sakit atau terasa hati, itu bukan bidang kuasa saya.
“Saya cuma tak nak industri seni kita terus diburukkan dengan senario bekerja sebegini. Kesian para pemainnya terutama yang masih mahu mengenal bidang kerja ini,” luahnya.
Terdahulu, Fauziah menerusi Facebook mendedahkan terdapat produksi drama yang enggan dia dedahkan indentitinya mengambil kesempatan dengan memberi bayaran tidak setimpal iaitu RM250 untuk satu episod.
“Ada patut ke 20 episod dibayar RM5000 sahaja. Satu episod jatuh RM250. Ya Allah kejamnya!,” coretnya dalam Facebook. – K! ONLINE


Ibu anak 3 dipuji seperti gadis muda
Oleh KOSMO!

28 Oktober 2021, 7:00 pm
JAKARTA – Seorang wanita di Indonesia menjadi sensasi internet kerana memiliki rupa paras yang jelita dan berpenampilan seperti gadis berusia 20-an meskipun telah mempunyai tiga orang anak, lapor portal berita Hitekno hari ini.
Menerusi hantaran di TikTok, wanita berusia 40 tahun yang menggunakan nama @melissa.kusjanto itu berkongsikan klip video ketika dia sedang membeli-belah.
“Kalau berjalan sendiri, sering disalah anggap seperti gadis berusia 20-an,” katanya pada keterangan video tersebut.
Video itu menjadi tular dengan menerima lebih 1.1 juta kali tontonan dan lebih 64,000 tanda suka.
Sementara itu, menerusi beberapa hantaran lain sebelum ini, wanita berkenaan turut berkongsikan butiran pada kad pengenalan dirinya yang memaparkan tarikh lahirnya pada tahun 1981.
Video-videonya dibanjiri dengan banyak komen daripada netizen yang memuji penampilannya yang kelihatan seperti gadis berusia 20-an.

“Dia kelihatan muda kerana pandai bergaya dan berhias,” kata seorang netizen.
“Mungkin juga ia disebabkan oleh duit suami,” komen seorang lagi. – Agensi


PTTI lancar kempen 2 juta Bangkit Belajar
Oleh KOSMO!

28 Oktober 2021, 6:41 pm
PETALING JAYA – Selepas lima tahun mengukuhkan jenamanya sebagai pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI terus dedikasi dan optimis meneruskan misinya.
Terbaru, jenama popular dalam dunia pembelajaran itu melancarkan kempen 2 Juta Bangkit Belajar semalam di sebuah hotel terkemuka di ibu kota.
Bertemakan ‘Berjuta Kejayaan Bermula dengan Langkah Pertama’, usaha pusat ilmiah itu dilihat sentiasa mahu menggalakkan pelajar terus belajar walau dalam apa jua situasi termasuk mengharungi pandemik Covid-19.
Sinonim dengan calon SPM selama ini, bagaimanapun inisiatif baru dianjurkan sebaliknya terbuka kepada pelajar tingkatan 1 hingga 5.
Ketua Pegawai Eksekutif PTTI, Siti Farhana Abu Osman atau lebih dikenali sebagai Cikgu Fana berkata, sasaran 2 juta pelajar itu diberi secara percuma untuk belajar dalam talian menerusi aplikasi pembelajaran, PTTI Better Result selama sebulan.
“Bermula semalam (27 Oktober) hingga 27 November depan, kita buka kuota belajar percuma dalam talian untuk 2 juta pelajar ini. Kita sedar ramai golongan ini terkesan akibat pandemik dan terus bangkit membiasakan fasa peralihan endemik.

“Mereka dari tingkatan satu hingga lima, boleh memuat turun aplikasi PTTI Better Result dan selepas itu boleh belajar secara ‘live’ mengikut jadual yang ditetapkan.
“Kita bagi percuma sebulan ini sebagai rangsangan kepada usaha tak kenal jemu membantu pelajar. Lagipun pembelajaran dalam talian sudah menjadi ‘trend’ dan tuntutan semasa saat ni,” katanya.
Ditanya kenapa membuka peluang kali ini kepada pelajar lain dan bukannya calon SPM, Cikgu Fana percaya usaha belajar awal itu tidak pernah menjadi satu kerugian.
“Sebab kita nampak lagi awal pelajar itu mula belajar, makin mudah dan cepat untuk mereka ini menjadi cemerlang. Dengan rekod kejayaan membantu pelajar SPM, kita percaya PTTI boleh bantu lebih ramai lagi pelajar untuk cemerlang dalam pembelajaran.
“Misi kita sendiri mahu menawarkan pembelajaran yang konsisten menerusi teknik mudah untuk meningkatkan kefahaman dan prestasi dalam pembelajaran pelajar
“Kita menyeru semua pelajar mengambil peluang untuk skor dalam pembelajaran kerana mereka ini mampu untuk mendapat keputusan cemerlang,” katanya.
Serentak dengan kempen itu, penyanyi muda popular Iman Troye turut diumumkan sebagai duta pusat ilmiah berkenaan.
Cikgu Fana menambah, Iman atau nama sebenarnya, Siti Nur Iman Alyssa Sahabudin dilihat mempunyai kredibiliti dan tarikan untuk menarik lebih ramai pelajar untuk skor.
“Iman pun pelajar peringkat Diploma dalam bidang muzik di Universiti Teknologi Mara  UiTM), Shah Alam, Selangor. Saya dapat tahu, dia antara pelajar yang cemerlang dan mendapat sijil dekan.
“Dia memang boleh jadi inspirasi kepada pelajar lain. Malah Iman turut merakamkan lagu jingle 30 saat berjudul Pilih PTTI yang disadur daripada lagu popularnya, Teman,” katanya. – K! ONLINE


Tiga negeri masuk dalam IMT-GT jayakan 3 inisiatif
Oleh AMREE AHMAD

28 Oktober 2021, 5:40 pm
PUTRAJAYA – Setelah 28 tahun ditubuhkan, tiga negeri lagi dimasukkan dalam senarai baharu kumpulan kerjasama wilayah Segi Tiga Pertumbuhan Indonesia-Malaysia-Thailand (IMT-GT).
Perdana Menteri, Datuk Seri Ismail Sabri Yaakob mengumumkan perkara itu ketika beliau tampil julung kali mempengerusikan Sidang Kemuncak IMT-GT Ke-13 secara maya hari ini.
“Saya dengan ini menyambut kemasukan Johor, Terengganu dan Pahang sebagai ahli baharu sekali gus melengkapkan seluruh Semenanjung Malaysia dalam koridor ekonomi ini,” jelasnya.
IMT-GT diwujudkan pada 1993 dengan asalnya hanya meliputi Perlis, Kedah, Pulau Pinang, Perak dan Kelantan sebelum diperluaskan kepada Selangor, Negeri Sembilan dan Melaka.
Di Thailand, blok iktisad bersasar ini membabitkan 14 wilayah selatan negara itu yang majoriti penduduknya beragama Islam dari etnik Melayu Siam atau turut disebut sebagai Tambralinga.
Di Indonesia, ia juga sudah dikembangkan mencakupi Riau dan Bangka selain semua wilayah Sumatera iaitu Aceh, Sumatera Utara, Sumatera Barat, Riau, Jambi, Belitung dan Lampung.

Turut serta persidangan pada kali ini ialah Presiden Indonesia, Joko Widodo; Perdana Menteri Thailand, Prayut Chan-O-Cha dan Setiausaha Agung ASEAN, Datuk Paduka Lim Jock Hoi.
Mengulas lanjut, Ismail Sabri berkata, cadangan perluasan wilayah itu sejajar pelaksanaan Koridor Ekonomi 6 yang turut dipersetujui Malaysia serta pelarasan semula lima koridor lain. – K! ONLINE


Sukma 2022 di Johor ditangguh 2024
Oleh SUBKHI SUDARJI

28 Oktober 2021, 6:38 pm
PUTRAJAYA – Kementerian Belia dan Sukan (KBS) memaklumkan penganjuran Sukan Malaysia (Sukma) 2022 yang dijadualkan di Johor pada tahun hadapan ditangguhkan pada 2024.
Menterinya, Datuk Seri Ahmad Faizal Azumu berkata, keputusan itu dicapai dalam Mesyuarat Jawatankuasa Tertinggi Sukan Malaysia yang diadakan hari ini bagi mendapatkan pelaporan status terkini penganjuran Sukan Malaysia Ke XX dan Sukan Para Sukma ke XX, Johor 2020 dari Sekretariat Sukma Johor 2020.
Menurutnya, mesyuarat itu telah dihadiri Setiausaha Agung Majlis Olimpik Malaysia dan semua wakil dari negeri–negeri yang terlibat termasuk pihak kerajaan negeri Johor.
“Mesyuarat turut dihadiri oleh Pengelolaan Sukan Para Sukma pada 8 hingga 13 Mac 2021 dan Sukma Johor 2020 dijadualkan pada 2 hingga 10 April 2021 telah dibatalkan disebabkan oleh penularan jangkitan COVID-19,” katanya menerusi satu kenyataan hari ini.
Ahmad Faizal yang mempengerusikan Mesyuarat Jawatankuasa Tertinggi Sukan Malaysia tersebut memaklumkan Jawatankuasa Tertinggi Sukma bersetuju agar penganjuran Sukan Malaysia 2022 oleh Johor ditangguhkan kepada tahun 2024. – K! ONLINE


Perjanjian dagangan ASEAN-India wajar lebih mesra perniagaan
Oleh AMREE AHMAD

28 Oktober 2021, 6:31 pm
PUTRAJAYA – Malaysia menyarankan Perjanjian Perdagangan Barangan ASEAN-India sewajarnya dijadikan lebih mesra pengguna serta mudah untuk urusan sektor komuniti perniagaan.
Perdana Menteri, Datuk Seri Ismail Sabri Yaakob berkata, langkah tersebut amat perlu dikaji semula bagi memulihkan kembali kejatuhan teruk perdagangan dengan India sejak tahun lalu.
“India masih lagi kekal sebagai rakan dagangan ASEAN setelah sekian lama, tetapi pandemik Covid-19 menurunkan nilai perniagaan dua hala sekitar 14.9 peratus tahun lepas,” katanya semasa berucap pada Sidang Kemuncak ASEAN-India Ke-18 yang dipengerusikan oleh Sultan Hassanal Bolkiah dari Brunei dan dihadiri Perdana Menteri India, Narendra Modi secara maya.
Mengulas lanjut, Ismail Sabri berkata, kedua-dua pihak sepatutnya memerlukan pergerakan ekonomi yang lebih pantas bagi meneroka potensi pemulihan semula pasca wabak Covid-19.
“Sehubungan itu, langkah segera bagi memudahkan birokrasi perjanjian bakal mempercepatkan semula proses pemulihan ekonomi dengan lebih berdaya tahan dan bersepadu,” jelasnya. – K! ONLINE